LABek Garoña behin betiko itxi eta desmantelatzea eskatzen du | LAB SINDIKATUA\nEkintza Soziala Ekosozialismoa LABek Garoña behin betiko itxi eta desmantelatzea eskatzen du\nLABek Garoña behin betiko itxi eta desmantelatzea eskatzen du\nNeurri fiskalen inguruko erabaki bategatik Garoña 2012ko abenduan itxiko zutela publiko egin ondoren, berriro ere bere jardueraren luzapena eskatzera datoz orain. LAB sindikatuak ez du baztertzen eskaera hau berriro mahai gaineratzearen ideia Madrilgo Gobernuarena berarena izan ez daitekeenik.\nUstiapen baimena sei urtera baino gutxiagora luzatuko bazitzaion, politikoki deitoragarria litzateke, Gobernua multinazional elektrikoen txantaian eroriko litzateke jendartearen segurtasuna eta osasuna arrisku larrian jarriz. Iberdrola eta Endesak hondakin erradioaktiboen zergak kendu ditzan Gobernuari exijitzen ibili dira etengabe, eta Madrilek interes horiek lehenetsi ditu herritarrenen aurretik.\nSistema energetiko seguruagoa lortu behar dugu Euskal Herriaren beharrak asetzeko, lanpostu ugari sortuko duena, garapen ekonomiko orekatuagoa, aire garbiagoa eta osasun publiko hobea bermatuko duena. Horretarako lehen urratsa energia nuklearra baztertzea da.\nArabako mugatik hain hurbil dagoen 45 urteko zentral zaharkitu hori lehenbailehen itxi behar dela behin eta berriz exijitu eta exijituko dugu LAB sindikatutik eta Euskal Herriko hainbat mugimendu ezberdinetatik. Bada ordua herritarrontzat horren arriskutsua den zentrala ixteko. Arduragabekeria itzela da zentral hau dituen gabeziekin irekita mantentzea eta bere bizi iraupena luzatzea. Sindikatu garen heinean, esan nahi dugu, denbora luze honetan, ez dutela inguruko herritarren bizi baldintza ekonomikoetan ere pentsatu, hori ere ez da administrazioaren buruhausteen artean aurkitu, ez dute inolako plangintzarik aurkeztu familia horien etorkizun laborala eta bideragarritasun ekonomikoa bermatzeko.\nZentralak emititzen duen erradiaktibitatearen pilaketa zeharo arriskutsua da osasunerako, inguruan urdail eta biriketako minbizia kasuak ohi baino ugariagoak dira. Baina batez ere, ez dugu ahaztu behar energia nuklearra oso arriskutsua dela. Garoñak dituen korrosio arazo, ezusteko eta geldialdiek energia nuklearra segurua dela esaten duten teoria guztiak desmontatzen ditu, beraz etorkizunerako ere argi diogu energia nuklearra ez dela energia iturri bezala barajatu ere egin behar, berau erruleta errusiarrera jokatzen egotea bezalakoa delako.\nEuskal Herriko jendarteak argi dauka energia nuklearra baztertu beharra dagoela eta ez dela erregai fosilen alternatiba. Horri esker ez zen eraiki Lemoiz, ez da ausartzen inongo Alkaterik hondakin erradioaktiboentzako biltegia Euskal Herrira ekartzen eta aldarri hedatua da Garoña itxi behar dela.\nLABen apostua energia nuklearra baztertzea, eta energia aurrezteari eta eraginkortasunari benetako bultzada ematea da, energia berriztagarri garbiak eta instalazio sakabanatuak sustatzeaz gain. Ildo horretan, herri industrialdunok aurrerapausu handiak eman ditzakegu energia aurrezteko, batez ere elektrizitateari dagokionez.


BILAKA EUSKO SAREAN: “KULTURAREN ZIRKUITU LABURRETARAKO” | elinberri\nBILAKA EUSKO SAREAN: “KULTURAREN ZIRKUITU LABURRETARAKO”\n2021. otsailak 26 Albisteak, Euskoa\nEuskal kulturaren aktore saihestezina, Bilaka konpainia Eusko kidetu berria da. Euskal Herriko tokiko monetarekin duen atxikimendua eta lurraldearekiko duen engaiamendua ulertzeko, proiektuaren zuzendaritza artistikoan den Xabi Etcheverryrekin elkartu gira.\nEuskal Moneta: Oroitarazten ahal diguzu zer den Bilaka, eta zein diren zuen jarduerak?\nXabi Etcheverry: Baionan den Cité des Arts-eko Oldeak estudioan plantatu giren artista, musikari eta dantzari taldea gira. Euskal kulturaren aktibazio garaikidean lan egiten dugu, horrek erran nahi du, ondare ez-material tradizionaletik abiatzen girela, eta honen mugimendua estetika berriagoetarantz luzatzen dugula, bai musiketan bai dantzetan. Hala, beste estetika batzuetaz baliatuz, gomitatutako koreografoek eto taldeko kideek koregrafiatutako ikusgarriak sortzen ditugu. Eta “erritual” bat ere badugu, jendeen arteko loturak sortzen dituzten eta euskal kulturaren praktika bizi baten lekuko diren hitzordu popularak eta dantzaldi tradizionalak antolatzen ditugu ere. Idazlan koregrafikoak desakralizatu behar dira jendeak Euskal Herriko eta beste lekuetako errepertorioen gainean dantza dezan.\nAzkenik, sentsibilizazio lan handia egiten dugu, belaunaldi gazteek dantza eta musika tradizionalaren praktika gara dezaten.\nGure jardueren bidez, euskal kulturari merezi duen tradizio bizi eta garaikideko tokia emaiten saiatzen gira.\nE.M.: Zer zentzu du zure kolektiboarentzat Euskal Herriko monetari kidetzeak?\nXabi E.: Kulturalki gure lurralderari hertsiki lotuak gira. Beraz, logikoa zen engaiamendu horretan segitzea, baina oraingoan alde ekonomikoan. Euskoak dituen baloreetan sinesten dugu: birkokatzea, euskararen praktika eta lurraldeko elkartasuna. Kultura “tokiko produktu” gisa ikus daiteke, eta, orduan, “kulturaren zirkuitu laburrak” direla pentsa daiteke. Horrek, Euskoari kultura sektorean sartzea ahalbidetuko lioke, eta ez eguneroko gastu praktikoetan baizik egon. Gainera, badakigu kultura eragile batzu jadanik Eusko kide direka (herriko etxeak, udal konpainiak). kultura mundukoak tokiko monetaren erabiltzeko prozesuan gurekin bat egitera bultzatu nahi genituzke: hedatzaileak,zerbitzu hornitzaileak, artistak, etab.\nHorrez gain, gure taldeak bertako artistak biltzen ditu: kulturatik bizi diren eta tokiko ekonomian parte hartzen duten 5 dantzari profesional eta dozena bat musikari. Batzuk pertsonalki jadanik Eusko kide dira, eta hein batean tokiko monetan ordaindua izateko nahia adierazi dute, gero eta enpresa gehiagotan egiten den bezala.\nE.M.: Egungo osasun testuinguruak eraginik izan du desmartxa horretan?\nXabi E.: Bai. Tokikoaren garrantzia eta gure lurraldearekiko dugun loturaren garrantziaz berriz ohartzeaz gain, egungo egoerak alternatibak atzemaitea eta berrasmatzera bultzatzen gaitu. Ikusgarri eta kontzertu gelak hetsiak dira, eta publikoarekiko harremana galtzen ari gira. Kultura birtualizatuko dela beldur gira: pantaila bidez baizik ez dela “biziko”. Gure sorkuntzen kaptazioak egitera eraman gaitu, baina ez da aterabide bakarra izan behar. Publikoarekin lotura atxikitzeko moduak aurkitu behar ditugu, osasun jarraibideak errespetatuz, jakina. Ikuskizun biziaren funtsa galtzen ari gira, eta horrekin batera emaiten dituen sentsazio eta emozio guztiak. Emozio zintzo eta egiazkoa sortzea inoiz baino beharrezkoagoa da garai zail honetan.\nEskola edo zahar etxeetara joaiten gira arte eta kultur hezkuntzako proiektuen eremaiteko. Eta espero dugu, orain Euskoa onartuz, kulturaren transmisio berriei buruz galdezkatuko diren kultura antolatzaileen sare berri bat aktibatuko dugula, izan ikastolak, izan beren euskoak berrerabili nahi dituzten enpresak, kultura pantailetatik kanpo biziarazteko.\nGainera, kultura “birkokatuz” ezeztatzeko arriskua murriztuko ginuke. Nazioarteko bira handietarako gastuak ikusten ditugunean, uste dugu kultura jarduerak mantentzeko, tokiko artistei dei egiteko momento egokia dela.\nE.M.: Nola erabiliko duzue tokiko moneta?\nXabi E.: Gure ikusgarrietako kontratuak Euskoz ordaintzea proposatuko dugu, baita gure tailer desberdinetako parte hartzea ere bai. Bestalde, gure komunitateari, ez bada jadanik egina Eusko kidetzeko proposamena eginen diogu, % 3ko dohaintzaren bidez gure elkartea babestu ahal izaiteko [horrek, Bilakari Euskal Monetaren dohaintza jasotzeko aukera emango lioke, hau da, babesleek egindako erosketen % 3ko baliokoa – %3ko dohaintzari buruzko informazio gehiago]. Ohartzen gira jende asko identifikatzen eta ezagutzen dela Bilakaren idazkera artistikoan, eta kulturarentzat zaila den garai honetan, gure babestea laguntza keinu bikoitza litaike: gure kolektiboarentzat, eta tokiko moneta erabiliz lurraldearentzat.\nGero, lehen erran bezala, gure soldaten zati bat Euskoz ordaintzen ahalko da. Gure ikusgarrietako jantziak ere tokiko monetan ordaintzen ahalko ditugu (jostunak eskulangile sortzaile ttikiak baitira ardura), gure bulego gastuak eta kontsumigarriak, edo konpainiaren inguruko merchandisinga (tixerta, tote-bag edo beste) Pott serigrafiarekin pentsa ditzazkegun adibidez. Eta Euskoak onartzen dituzten edo onar lezazketen soinu, argi eta bideo egileak bilatuko ditugu, baita ere janlekuak. Guretzat garrantzitsua da kultura mundua birkokapenaren noranzkoan mugiaraztea, egiazko tokiko hornitzaileen sare baten eraikitzeko.\nE.M.: Milesker Xabi. Hitz bat bururatzeko?\nXabi E.: Gauza bat besterik ez dugu itxoiten: ahal bezain fite berriz taula gainean agertzea eta jendearekin berriro konektatzea!\n-> Hitzordua, apirilaren 30ean, Hendaiako Mendi Zolan, Saioak ikusgarrirako


Ares Madrilera; Jaurlaritzan zer? • ZUZEU\nAres Madrilera; Jaurlaritzan zer?\nRodolfo Ares -en etorkizuna Madrilen dago. Hala diote Noticias taldeko egunkariek, azken egunetan bolo-bolo zebilen berria argitaratuz. Jaurlaritza utziko du beraz, eta Madrilgo gobernuan hartuko du ostatu. Rubalcabaren konfidantzakoa dela diote, baina zail da definitzen zertarako nahi duen ondoan orain arte Espainiako Gobernuko Bozeramale eta Barne Ministroa izan denak.\nRubalcabak, Espainiako Gobernurako hauteskundeak ailegatu bitartean, euskal gatazkaren konponbidean aurrerapausoak emateko nahi ote du Ares ondoan? Ares, gogoratu, euskal presoen argazkiak erretiratzeko hain gartsuki agertu zen Herrizaingo Saileko Barne Sailburu ez ezik, Loiolako elkarrizketetan mahaian egon zen ordezkarietako bat ere bada. Espekulazioak espekulazio, ikusi egin beharko da ze ardura hartzen dituen Madrilen. Zenbait bozen arabera, Barne Ministeritzan goi karguren bat bete dezake.\nAlbiste honen beste aldea Jaurlaritzan dago. Madrilen begietara garrantzia galdu duenaren beste arrasto bat da. Lopezek bere eskuineko eskua galduko du, orain arte dagoena baino egoera zailagoan utziz Jaurlaritza berez ahula. Pisu askoko kargu bat gehiago galduko du PSEk Madrilen zerbitzurako. Lezioa argi dago: PSEk, indar garrantzitsua izan nahi badu EAEn, autonomia irabazi beharko du metropoliko alderdiarekiko, bere zurrunbilo destruktiboak jango du bestela.


G-29_11 Kontzesiboak Esaldi kontzesiboak (aunque, a pesar de que...) egiteko, modu diferenteakdaude euskaraz: Baldintza + “ere” Berandu joan bada ere,... (aunque ha ido...) Berandu bada ere,... (aunque es...) Berandu joaten bada ere,... (aunque suele ir/va...) Berandu joan (izan) balitz ere,... (aunque hubiera ido...) Berandu joango balitz ere,... (aunque fuera...) “arren”  Forma jokatuan: indikatiboa + “-(e)n arren” Berandu joan den arren,... (aunque ha ido...) Berandu den arren,... (aunque es...) Berandu joaten den arren,... (aunque suele ir...)  Forma jokatugabean: partizipioa + “arren” Esaldi nagusian ikusten da zein diren pertsona eta denbora. Lasai ibili arren, garaiz iritsi ginen. (a pesar de andar... = a pesar de que anduvimos...) Lasai ibili arren, garaiz iritsiko dira. (a pesar de andar... = aunque anden...) Lasai ibili arren, garaiz iristen da beti. (a pesar de andar... = a pesar de que suele andar...) Partizipioa + “agatik (ere)” Forma hau partizipio + “arren” egituraren parekoa da. Honetan ere, esaldi nagusian ikusten da zein diren pertsona eta denbora. Lasai ibiliagatik (ere), garaiz iritsi ginen (a pesar de andar... = aunque anduvimos...) Lasai ibiliagatik (ere), garaiz iritsiko dira (a pesar de andar... = aunque anden...) Lasai ibiliagatik (ere), garaiz iristen da beti (a pesar de andar... = aunque suele andar...)  Kontzesibo hauek partizipioarekin egiten dira.  Aditz-izenarekin egiten direnak motibatiboak dira eta balio kausala edo finala dute: egitearren, egiteagatik (por hacer). EuskaraApoyo-3G-29_1_Kontzesiboak.doc - 1 2.\n “Nahiz eta”  Forma jokatuan: “nahiz eta” + indikatiboa + “-(e)n” Nahiz eta berandu joan den,... (aunque ha ido...) Nahiz eta berandu den,... (aunque es...) Nahiz eta berandu joaten den,... (aunque suele ir...)  Forma jokatugabean: “nahiz eta” + partizipioa Esaldi nagusian ikusten da zein diren pertsona eta denbora. Nahiz eta lasai ibili, garaiz iritsi ginen. (a pesar de andar... = aunque anduvimos...) Nahiz eta lasai ibili, garaiz iritsiko dira. (a pesar de andar... = aunque anden...) Nahiz eta lasai ibili, garaiz iristen da beti. (a pesar de andar... = a pesar de que suele andar...) EuskaraApoyo-3G-29_1_Kontzesiboak.doc - 2 Recommended


Vicomtech-IK4-k inLane proiektua aurkeztu zuen "SaPPART Cost Action"-ean\nGorka Vélez doktorea SaPPART COST-aren azken ekitaldira joan zen. Ekitaldia ERTICOren laguntzarekin antolatu zen eta kalitate handiko posizionamenduan fokatu zen gidatze autonomoaren arrakastaren gako bezala. Gorkak inLane proiektuaren emaitzak aurkeztu zituen GNSS eta computer vision teknologien bat-egitearekin posizionamendu zehatza lortzeko. Azterketa-erronka eta estandarizazio aukeren inguruan ere eztabaidatu zen.\nAurretik inLane beste SaPPART COST ekitaldi batean parte hartu zuen inLane Lane Level nabigaziorako aplikazioaren posizionamenduaren estandarizazio gaien inguruan aritzeko. Hortaz, lehen pausua egungo CEN/CEELEC EN 16803-1 [Aktuazioen ezarpen eta aholkularitzarako ingeniaritza sistemen definizio eta prozedurak] estandarraren merkaturatzearen baldintzak egiaztatzea zen, hau baida InLane proiektuan erabiltzen dena, bereziki 4. Work-packagean “integrazio, azterketa eta baliozkotzea”.\nKaleko frogak izan ezik, egin daitezkeenak baina oso garestiak direnak, “record and replay” frogak edo simulazio hutsak ezin dira sistema hibrido baten kutxa beltzean burutu, ez baitago azelerazioa eta errotazioa kopiatzen dituen bankurik, ezta beharrezkoa den errealismoa kopiatzeko data-flow bideorik. Horregatik, software eta hardware interfazeak behar dira kutxa hori nola edo hala ireki ahal izateko. Hau lortzeko automozioaren industriaren aldetik ahalegin handiagoa eskatzen du interfaze hauek definitu eta adosteko. 2017 urtean inLane hasi da Autodrive Forumarekin honen inguruan hitz egiten.


Hannot Mintegiaren argi-ilunak deszifratzen | Musikharia | IRRATIA\nIker GURRUTXAGA|27/05/2020 Actualizada:\nHannot Mintegiak musikaz bete ditu astearteak 'Beste bat' saioetan\nHannot Mintegia ez dago kexati pandemia garai hauetan, izan ere, mundu zabalean dagoen egoera ikusita, « inguruan inor gaixorik ez, etxe erosoa eta lana» dituela aipatu digu. Gainera, konfinamendu honetan sormen lan ugari egin ditu, «baina horrelako beste batean akaso ez litzateke baliozko formula izango» dio.\nIkusentzunekoen munduan egiten du lan, bideo errealizazioan eta muntaian. Besteak beste, 'Jai-alai blues', 'Markak' edota 'Amerikanoak' dokumentaletan egin du lan eta bideoklip asko ere egiten ditu.\nBernardo Atxagaren hitzekin egindako bideo bat da Hannot Mintegiaren azken lanetako bat. «Irratian entzun nuen Atxaga konfinamenduari buruz hizketan, eta izugarri gustatu zitzaidan esan zuen hura. Gainera, bideo laburren lehiaketa bat egokitu zuen parean, bi minutu iraun behar zuen piezak eta gaia 'etxean bezala inon ez' zen. Xabi Larrazabali aipatu nion eta bi astetan egin genuen bideoa», kontatu digu Mintegiak.\n'Moxal' da Hannot Mintegiaren proiektu musikala. Abesti asko ditu tiraderan gordeta gernikarrak eta bakoitza bideo batekin kaleratzeko asmoa duela aipatu digu. Irudiak kantuari egokitzeko abilezia du, azken bideoklipa 'Empty Files' taldearen 'Nobody' kantuaren moldaketa izan da. «Iluna izatea nahi nuen, gauez pasatzea, musikak hori iradokitzen zidalako» esan digu Mintegiak, eta, egiari zor, kantuak sortzen duen ezinegon hori egoki islatzen du. «'Aurtengo negue' abestiaren justu kontrakoa da», hura argiz bete zuelako, «izan ere, hura sehaska kanta bat da», gaineratu digu Mintegiak.\n'Moxal'en lehen lanean, 'Zaldikatu' diskoan, geruza askoko musika aurkitu daiteke, horietako bakoitza non hasi eta non bukatzen den jakin ezin dena. Bidean «artista ugari eta onak» izan ditu bere inguruan Hannot Mintegiak eta «betetzeko zailak ziruditen ilusioak errealitate» bihurtu ditu gernikarrak.\nAitor Etxebarriarekin ere aritu da lanean Mintegia. 'El_Txef_A'ren garaietan hasi ziren elkarlanean eta bere bakarkako proiektuan ere parte hartu du. Konfinamendu aurretik «kontzertu onak» izan dituzten arren, bidean beste asko geratu zaizkie eta horren penarekin geratu da Mintegia.\n'Audience' taldean hasi zuen bere ibilbide musikala, edo hori nabarmendu nahi izan du. «Aurretik Gaizka Insunzarekin beste talde bat eduki nuen, mila izen aldaketa jasandakoa, eta 2000. urtean 'Audience'kin hasi eta disko pila bat kaleratu ditugu ordutik ona. Niretzat unibertsitate musikalaren pareko zerbait izan da 'Audience'» aipatu du Mintegiak.\nErreferentzia musikalez galdetuta, lau mutur ekarri dizkigu Hannot Mintegiak: Neil Young, Björk, Chemical Brothers eta Mikel Laboa. Baina, guztia nahasten bada, 'Moxal' proiektua ulertzen laguntzen du.\n'Beste bat' saioak modu «espontaneoan» egiten saiatu dela aipatu digu, bakoitza gai baten inguruan egin badu ere. Mintegiak aitortu digu juergan irtetean beti gustatu izan zaiola kantuak eskatzea eta batzuetan kabinan bukatzen duela musika jartzen. Hala, azken saioa «lagunak eta 'temazoak'» gaitik abiatuta egingo du. Ea zer nolako musikarekin egiten dugun topo.\nAitor Etxebarria: «Soinu-estetikan zentratu dut batez ere nire lana»


Mikel Odriozola Gojenola: "Kutsatzeak jaisten dira harreman sozialak mozten direnean" - Busturialdeko Hitza : Busturialdeko Hitza\nMikel Odriozola Gojenola: "Kutsatzeak jaisten dira harreman sozialak mozten direnean"\nCOVID-19ak zalantzak eragiten ditu jendearen artean. Mikel Odriozola Markina-Xemeingo Osasun etxeko zuzendariarengana jo dugu horiek argitzeko.\nZein da maskararen erabilera egokia eta ze motatakoak erabiltzea komeniko litzateke?\nMaskaren erabilera nagusia ez da gu babestea, biztanleria guztia babesteko dira. Denok erabiltzen badugu, kirurgikoagaz soberan daukagu. Oihalezkoen gaitasuna txikiagoa da, eta aspaldian agertu diren sarezkoek ez dute ezertarako balio. FFP2 eta protekzio altuagoa dutenak norbera babesteko dira gehiago; gaixo kronikoa dutenentzat, zaurgarriak direnentzat edo maniobra sanitario arriskutsuetan ibiltzen garenontzat dira egokiak. Bestela, gehienok kirurgikoa erabili beharko genuke, baina egoki: sudurraren gainetik eta okotzaren azpitik, ez eskuturrean eta ez kokotean.\nZeintzuk dira kutsatzeak saihesteko gakoak?\nEzagunak dira, eta ez dira konplikatuak: maskara erabili, eskuak garbitu, distantzia zaindu, jende asko dagoen tokira ez joan, ahal bada beti jende berdinagaz ibili eta bilerak ahal denik-eta gehien saihestu. Kutsatzeak jaisten dira harreman sozialak mozten direnean.\nKutsatze gehienak non ematen diren badakizue?\nNahikoa argi egon da Gabonetako kutsatze gehienak familia bileretan eta etxe barruetan egon diren bileretan gertatu direla. Lehen olatuan ere, kutsatzeak beharreko zentroetan edo bazkari ospakizun eta ezkontzetan izaten ziren, jende asko batzen denean toki batean, eta batez ere tokia zarratua bada errazagoa da gertatzea. Aire librean kutsatzea posible da, baina aukera gitxiago daude, eta distantziak zainduta, aukerak asko jaisten dira.\n“Kasua baieztatu denean, sintomak hasten direnetik hamar egun egon behar da gutxienez pertsona bat isolatuta. Etxetik ez irteteagaz gain, etxeko beste bizilagunekin ere ez da egon behar”\nNoiz deitu behar da osasun etxera, ze sintomekin?\nGripearen antzekoak dira: sukarra, buruko mina, eztarriko mina eta mukiak. Gradu kontua ere bada. Nik daukadan apur honengatik deitu egin behar dut?. Horrelako kasuetan irizpide medikuak barik irizpide epidemiologikoak hartzen dira kontuan; joan den 15 egunean ez bada kasurik egon eta buruko mina badaukazu, seguruenik estresarena izango da, baina zure herrian pila bat kasu badaude, edozein sintomagaz, hobe da, badaezpada, kontsultatzea. Guk deitzera animatzen dugu.Nahiago dugu 100 PCR alperrik egin positibo bat kanpoan lagatzea baino.\nBerrogeialdiak ere zalantzak eragiten ditu. Nork egin behar du, zenbat denbora?\nKasua baieztatu denean, sintomak hasten direnetik hamar egun egon behar da gutxienez pertsona bat isolatuta. Etxetik ez irteteagaz gain, etxeko beste bizilagunekin ere ez da egon behar, etxean bere gelan egon behar da, eta ahal bada bere bainugela erabili, eta etxean irteten duenean maskara erabili. Eta gero dago berrogeialdia. Zure inguruan kasu positiboren bat egon bada eta zu begiratzeko bazaude kontaktua zarelako, berrogeialdian egon behar duzu; hurrengo hamar egun egoten dira kontaktuak berrogeialdian. Eta gero, kasuistika desberdinak daude. Baieztatutako kasu arinei dagokienez, hamar egun eta gitxienez hiru egun sintoma barik. Baldintza biak bete behar dira, kasu batzuetan sintomak luzatu egiten dira, eta isolamendua luzatu egiten da. Ez dute behar izaten bigarren PCRrik behin positibo emandakoan. Berrogeialdian daudenentzat zaildu egiten da kontua. Kasu positibo bategaz azken kontaktua eduki denetik hamar egun izaten dira, baina askotan gertatzen da etxe batean positiboa egoten dela hamar egun eta bizikidea hogei. Kasu bakoitza ikusi behar da, baina guk esaten diegu zer egin. Gutxienez hiru egunetik behin deitzen diegu denei, txartoago daudenei gehiagotan.\nPositibo bat etxean dagoenean, zer da zaindu behar dena?\nGarbitasun asko behar izaten da, kontakturik ez edukitzea, ikutzen den guztia garbitzea, bere gelatik kanpora dagoenean eskularruekin badago hobeto, etxea ondo aireztatzea eta distantziak zaindu eta elkarregaz ez egotea. 60 gradutan birus hau inaktibatu egiten da, lixiba, alkohol eta jaboiek inaktibatu egiten dute. Gutxieneko garbitasuna nahikoa da. Izan ere, ez da probatu gauzak ikutzearren kutsatzeak egon direnik, gehiago egon dira elkarregaz egotearren.\n“Hau gaixo globala da, eta gu immunizatzen bagara, baina Afrika guztia immunizatu barik badago, hemen dagoen jende mugimendu guztiagaz, ez dugu lortuko gaixotasuna geldiaraztea”\nCOVIDa pasatuta, berriro kutsatzeko arriskua dago?\nEgon badago, baina oso txikia. Munduan 2 milioi kutsatze daude baieztatuta, eta 20 berrinfekzio demostratuta. Berriz kutsatu direnen sintomak oso arinak izan dira gainera.\nTxertoa hartzeak gaixotasunaz kutxatzea eragozten du?\nEraginkortasuna %95ekoa dela esaten denean da horrek bost pertsonak kutsatu ahal direlako, eta positibo ematen dute. Halere, txertatuta zeudenak eta kutsatu direnak ez dira larriki gaixotu. Hau da, babes gehiago ematen du ez bada %100ekoa ere, eta kasu larriak saihesten dira asko. Lortzen bada populazioaren %70 txertatuta egotea transmisioa eteten da. Gauza epidemiologiko bat da; ez badago jende nahikorik kutxatu daitekeena txertatutakoak asko direlako edo gaixoa pasatu duen jendea dagoelako, transmisio komunitarioak eta kutsatze kateak eten egiten dira, eta ailegatzen da momentu bat gaixotasuna desagertu daitekeena, nafarreriagaz gertatu zen moduan eta poleoagaz ia lortu den modura.\nErritmo honetan, noiz lortu genezake talde immunitatea?\nZerikusi handia dauka industriaren hornidurak, ze politika erabiltzen diren, eta garrantzitsua da bai eta ere kontuan hartzea gure txertaketa erritmoa ez dela garrantzitsua bakarrik, mundu osoko txertaketa erritmoa kontuan hartu behar dela. Hau gaixo globala da, eta gu immunizatzen bagara, baina Afrika guztia immunizatu barik badago, hemen dagoen jende mugimendu guztiagaz, ez dugu lortuko gaixotasuna geldiaraztea. Hain zuzen ere, honetan elkartasuna komeni zaigu, denok txertatuta egotea denok babestuta egoteko. Txertaketa oso ondo hasi zen, gero freno bat egon zen, eta orain berriro pixkat bizkortu egin da. Enpresa farmazeutikoak euren artean lehian ari direnez, itxaropena daukat ailegatuko dela momentu bat kopuru handiagoa egongo dena eta erritmoa bixkortuko dena, eta udarako lortuko dugu nahikoa jende txertoa emanda edukitzea.


Etxeko eta zainketetako emakume langileen bizitzak ere, erdigunera! | Klitto!\nEtxeko eta zainketetako emakume langileen bizitzak ere, erdigunera!\nOihane Beñaran Muñoz 2019/06/06 Iruzkin 1\nOihane Beñaran Muñoz 2019-06-06\nAurten Euskal Herrian antolatutako greba feministaren lelo eta eskari nagusia “bizitza erdigunean” jartzea izan zen. Ehunka milaka emakume* atera ziren kaleetara heteropatriarkatu kapitalistari planto egiteko. Noren bizitzaz ari gara hizketan, ordea? Aurrerapausoak eman ditugula badirudi ere, ez dugu urrutira joan beharrik ikusteko euskal gizartean ere alfonbra azpian ezkutatzen dugula ‘zikinkeria’.\nJardunaldietara gerturatu ziren emakumeen* talde argazkia. / Argazkia: Mundubat Fundazioa\nMaiatzaren 18an, etxeko eta zainketetako emakume langileen inguruko jardunaldi batzuk antolatu zituzten Mundubat Fundazioak eta Bidez Bide elkarteak Donostian. Jardunaldiak edonorrentzat irekita bazeuden ere, oso emakume euskaldun gutxi agertu ziren etxeko langileen esperientziak entzutera eta, ekitaldi feministetan ohikoa den bezala, gizon bakar bat ere ez zen ageri.\nJardunaldiek oso ikuspegi interesgarria zuten: ekonomia feminista lantzen aritu diren etxeko langileen kolektiboak zeuden bertan. Egun hartan aurkeztu zituzten ekimen eta ikerketek “asmo zehatzarekin” egin dituztela esan zuen Josefina Rocok, ikerlaria eta Mundubat Fundazioko kidea, “bizitza erdigunean jartzeak benetan zer esan nahi duen jarri nahi dugu mahai gainean.”\nBertako emakumeetatik, emakume migrarietara\nAskok ziurrenik nabaritu dugu aiton-amonen belaunalditik gurasoen belaunaldira nolabaiteko salto bat. Aitek etxean “laguntzen” dute (tamalez, oraindik zaila da esatea lan bera egiten dutela) eta amek gero eta gehiago aldarrikatzen dute haien lanaren aitormena. Tamalez, badirudi hirugarren subjektu bat sartu dela jokoan: etxeko eta zainketetako emakume langilea.\nGipuzkoan, esaterako, etxeko zerbitzu horiek %68 egin zuten gora 2009 eta 2017 urteen bitartean, jardunaldietan aurkeztutako ikerketen arabera. Laura Gomez ikerlariak hiru faktore aipatu zituen igoera hori azaltzeko:\nBiztanleriaren zahartze bizkorra.\nEmakumeek partehartzearen igoera lan eremuan.\nEtxeko lanen berrantolaketa.\nEz da kasualitatea ere Bizkaiko etxe-barneko langileen %96a migrariak izatea, etxeko eta zainketetako langile migrarien %73ak goi-mailako ikasketak baditu ere.\n“Ez gaude arazoa konpontzen, saihesten baizik”, dio Josefina Rocok “bikoteek, arazoak saihestearren, etxeko betebeharrak beste norbaiti luzatzen dizkiote.” Rocok zalantzan jartzen du euskal gizarteak bizitza erdigunean jartzeko duen diskurtsoa: “Gizarteek ez dute guztion bizitza eta zaintza erdigunera eraman nahi, ezberdinkerian oinarritutako mundu batean bizi baikara: emakumeak/gizonak, klase altua/baxua, bertakoak/migrariak, iparraldea/hegoaldea…”\nZaragozako Etxeko Emakume Langileen Elkartetik datorren kide batek Europan hazi den genero berdintasunaren borroka nagusitua kritikatu du ere: “Denok jarri behar ditugu zalantzan gure pribilegioak. Badirudi berdintasunaren diskurtsoan ez direla emakume txirook eta migrariok jasaten ditugun diskriminazio anitzak aipatu nahi”. “Emakume feminista zuri eta europarrak kristalezko sabaia hausten ari diren bitartean, beste batzuk kristal hori garbitzen diegu. Hormigoizko sabaia dugu guk gainean”, gehitu du Zaragozako aktibistak.\nEtxe-barneko lana, esklabutza modernoa\n“Etxe-barneko lana ezabatu beharra dago, esklabutza modernoa baita”, aipatu du Amaia Orozco ikerlariak. “Berehalako plan bat behar dugu, langile zein familientzako: erresidentziak, bizilagun sareak, edo gizarte, Estatu eta familien artean ardura banatzen duten bestelako ereduak.” Horretarako borondate politikoa behar dela dio Josefina Rocok: “Proposamenak hor daude, borondatea da falta dena.”\nDonostialdean lan egiten duen emakume nikaraguar baten uniformea. / Argazkia: Mundubat Fundazioa\nGelaren albo batean, Erdi Arotik aterata dirudien zerbitzari baten uniformea darama maniki batek. Bidez Bide elkarteko lagunek maniki horren zergatia azaldu dute: “Ez da txantxa, gaur egun Donostialdean lan egiten duen emakume nikaraguar batek egunero darama uniforme hori.” Etxeko langile horrek jardunaldietarako utzi dio elkarteari jantzia, halako egoerak salatzeko eta bertan egon ezin diren etxe-barneko langileak gogoan izan ditzagun.\nJardunaldietara etortzeko gai izan den Silviak, esaterako, hamalau ordu egiten ditu lan egunero, goizeko bederatzietatik gaueko hamaikak arte, adineko bikote bat zaintzen. Larunbat eta igande goizetan besterik ez du atsedena, seme-alabak ez baitira etxera hurbiltzen haien gurasoak zaintzeko.\n“Etxe-barneko langile izan den edonor ados egongo litzateke nirekin: ez genuke sekula nahiko gure alabek gure lan bera egitea”, esan du Pilik bere aulkitik altxatuz. Pilik hamasei urte zituela utzi zuen bere herria Bilbora joateko etxe-barneko langile gisa lan egitera: “Ez dakit zenbateraino aldatu ote den errealitatea (egun, 77 urte ditut), baina ziur nago ez dela asko izan.”\nGainontzeko langileen antzera, Pilik etxe-barneko lanaren aurkako argumentu orokorrak eman ditu, baina bat-batean, inork aipatu ez duen gai bat atera du: “Etxe-barneko langileak ez gara robotak. Sexu desioak ditugu eta ez ditugu nola asetu.”\n“Klausurako mojen antzera bizi bagara ere, ez dugu kastitate-botorik egin!” Pilik hori esan eta barrez lehertu da aretoa. Aretoko langileek arrazoia eman diote: “Sexugabeko subjektu gisa tratatzen gaituzte. Logela ematen digutenez, gutxiago kobratzen dugu eta, hala ere, ezin dugu inor etxera ekarri.”\n“Ez neskameak, ez etxekotuak: Langileak gara!”\nJardunaldiak amaitzeko, Etxekotu Gabeko Emakume Langileen kolektiboak Euskal Autonomi Erkidegoan etxeko eta zainketetako emakumeen egoera salatzeko Mundubat Fundazioarekin egindako kanpaina berri bat aurkeztu dute “Ez neskameak, ez etxekotuak: Langileak gara!” lelopean.\nZazpi etxeko eta zainketetako emakume langileren zazpi bizipen biltzen dituen bideo bat aurkeztu zuten. Bideoa hemen dago ikusgai.\nAurrekoa Ez dira gure heroiak\nHurrengoa “Erakundeen helburua da disidentzia sexualaren identitateak instrumentalizatu, komertzializatu eta hustea”\nOihane Beñaran Muñoz\nEtxeko eta zainketetako emakume langileen bizitzak ere, erdigunera! • ZUZEU(e)k dio:\n2019-06-10 at 7:39\n[…] Oihane Beñaran Muñozek Klitto! atari feministan. […]\nLeave a Reply to Etxeko eta zainketetako emakume langileen bizitzak ere, erdigunera! • ZUZEU Cancel reply


«Puzzlea egin dugu» | Kirola | Berria\n«Puzzlea egin dugu»\nJoxe Enrike Manterola 'Kike'-ren agindupean, denboraldi aparta ari da egiten Zumaia ETE ligan, hiru urtez lehorrean egon eta gero. Entrenatzaileak arraunlarien lana goraipatu du.\nZumaiako kideak, Lekeition irabazitako ETE ligako bandera ospatzen. ARITZ LOIOLA / FOKU\nTalde berria da Zumaia; izan ere, aspaldi ez da emakumezkoen traineru indartsuena, eta, iazko udazkenean hutsetik hasi behar izan zuen. Hiru urtez egon da lehorrean Telmo Deun ontzia, eta, duela hamar bat hilabete taldea osatu eta gogor lan egin ondoren, ETE ligako puntan dabil, Hibaikarekin berdinduta goi-goian.\n«Puzzlea egin behar izan genuen udazkenean», esan du obra honen arduradunak, Joxe Enrike Manterola Kike-k. Arraunlariei banaka begiratu ondoren, ikusi zuen bakoitzak ezberdin egiten zuela arraunean, sekula egin gabeak ere bazeudela, eta baita kadete mailatik igotakoak ere. «Neurera ekarri behar nituen, niri gustatzen zaidan arraunkerara», azaldu du, «neurea» garbi edukitzea lehentasun jarrita: «Halako lanetan, ezinbestekoa da garbi edukitzea zer nahi den, eta, horri segika, lan asko eginez, ordu asko sartuz, puzzle itxurazko bat osatu dugu».\nZumaiako arraunzaleek Manterolaren lan ona nabarmentzen dute taldearen pizkunde honetan, baina hark oso garbi dauka norena den lanaren funtsa: «Arraunlariek sekulako lana egin dute. Batzuek indar gutxi zuten, eta pisuarena ere hor zegoen. Lan bikaina egin dute horretan ere, eta, azkenean, heldu garen lekuraino heldu gara».\nLeku horretan honela dago idatzita: Zumaia ETE ligako bigarren postuan da, Hibaika lehen sailkatuarekin bat, eta bosna bandera irabazita bi taldeek, hiru estropada falta direla —gaur, azken-hirugarrena jokatuko dute, Castro Urdialesen (11:45, ETB1), sei kaletara—. Hain ondo ibiltzea ez omen zuen espero Manterolak: «Goian ibiltzeko moduan geundela sumatu nuen prestakuntzako estropadetan, baina hainbeste ez. Pentsa, ligako lehen estropadaren aurretik, arraunlariei esan nien irabazteko gai ez baziren ahalik eta puntu gutxien galtzeko egun hartan, kanporaketan sartzeko».\nEz ditu ez puntu asko galdu Zumaiak banderaren jabe izan ez den egunetan, eta horregatik heldu da liga irabazteko aukerekin azken hiru estropadetara. Entrenatzaileak onartu du hasieran ez zutela helburutzat liga irabaztea, «baina orain bai». Zera esan du: «Behin honaino helduta, irabazten saiatuko gara». Ez du erraz ikusten, ordea, zer gerta daitekeen asmatzea: «Edozer gauza atera daiteke, berdintasun handia baitago talde askoren artean, eta, halakoa izanik parekotasuna, funtsezkoa da hutsik ez egitea, kanpoko eragileak aldekoak izatearekin batera».\nKontxan sartzea, eta geroa\nLiga irabaziko ez balu Zumaiak, ez litzateke denboraldi oso on hau itsustuko, kontuan izanda ia eskura duela Euskotren ligara igotzeko kanporaketan sartzea: «Matematikoki ez dugu lortua, baina aukera asko dauzkagu, eta sekulakoa litzateke».\nBaita Kontxako Bandera jokatzeko sailkatzea ere: «Urte honi ginga jartzea litzateke». Eta beste zerbait ere bai: «Uste dut bultzada emango ligukeela talde honek datorren urtean segida izateko». Hala balitz, hobetzeko tartea ikusten dio: «Oinarria jarri dugu aurten, eta, datorren urtean taldeak jarraitzen badu, hobetzeko aukera edukiko dugu».


Ibilbideak txirrindaz - Donostia Turismoa\nKoipeztatu ondo bizikletaren katea eta ezagutu Donostia eta honen inguruak bizikleta gainean\nDonostia eta honen inguruetan, behar bezala prestatutako, bidegorri eta bide berdeak daude. Hauek, modu atseginean eta arriskurik gabe, bizikletaz gozatzeko eta naturarekin harremanetan egoteko aukera eskaintzen digute.\nDonostiako bidegorri-sarea, Herbehereetakoei inbidiarik ez dien 30 kilometroko bidegorrien sarea da. Horregatik, pedalei eragitea atsegin baduzu, Donstia eta Donostiako auzoak ezagutzeko hiru ibilbide proposatzen dizkizugu:\n- Paseo berezia hirian zehar\n- Donostiako mendebaldea\n- Donostiako ekialdea\nDonostia eta ondoko herrien arteko loturak edo, besteak beste, Bidasoako, Oiartzungo, Leitzarango eta Urolako bide berdeak ezagutu nahi badituzu Gipuzkoako Bizikleta Bideen Sarea kontsultatu.\nBide berdeak eta hiriarteko bidegorriak\nBakoitzaren neurrira egindako txirrindularitza bidai bat nahiago baduzu Kili-k maila guztietako ibilbideak proposatzen dizkizu. Kostaldeko ibilbideak edo txirrindularitza garbienarekin topo egiteko eta bertan dena emateko mendiko ibilbideak dituzte. Kilin ibilbide eta portu harrigarrienen aukeraketa bat egin dute eta gida eleaniztun baten laguntzarekin 1, 2, 3 edo egun gehiagotako irteerak egiteko aukera izango duzu. Horrez gain, norberaren neurrira egindako planak eskaintzen dituzte eta eskaerapean egindako bidaien antolakuntza ere.\nBisita gidatuak txirrindan


Osasuna zaintzea - Prebentzio Zerbitzua - UPV/EHU\nsiteDescription: Prebentzio Zerbitzua\nsite_name: Prebentzio Zerbitzua\nTabakoaren aurkako kanpaina\nOsasun Arloa - Hitzorduak\n(Autentifikazioa eskatzen du)\nSentiberatasun handiko langileentzako babesa\nKanpoko Desfibrilazio Automatikoaren gaineko bideoa\nOsasunaren zaintza jardueren multzoa da, osasunaren nahasmenak, batik bat, lanari lotutakoak hautemateko ezarri dena. Prozedura baten bidez, norbanakoaren edo taldearen informazioa jasotzen eta aztertzen da sistematikoki.\nNorberaren osasunaren zaintza, edo osasun-zaintza, medikuntzako prozedurak eta probak egiteari esaten zaio. Horien bidez, lanak eragindako kalteak hautematen dira eta lantokian kasu bakoitzari lotutako kausak zehaztu nahi dira.\nTaldearen osasunaren zaintzak langileen osasun-egoera ezagutzeko aukera ematen du, esate baterako: gaixotasunak eragindako hilkortasunaren joerak, maiztasunak eta larritasuna hautematea, arriskuaren kausa-ondorio harremanak identifikatzea, prebentzio-proposamenak zehaztea eta osasuna bultzatzea, proposamenen artean lehentasunak ezartzea eta horien aplikazioaren emaitzak ebaluatzea.


Banku-bulego gutxiago Madrilen eta Mediterraneoan - Ekonomiaren KZ\nEspainian banku-bulegoen kopurua murriztea, Europako hainbat herrialdetan ohikoa den fenomenoa, ez da eremu jendetsuenetan bakarrik gertatzen, herritar askorentzat “finantza-bazterketako” arazo larria baita, baizik eta orokortutako zerbait, Mediterraneoko arkuari eta Madrili gehien eragiten diena.\nEspainiako Bankuaren datuen arabera, azken hamar urteetan ia 21.000 bulego itxi dira Espainian – 2011ko abenduan zeuden 40.103 bulegoetatik 2021eko amaierako 19.104 bulegoetara –, % 60 Katalunian, Madrilen, Andaluzian eta Valentziako Erkidegoan, eta horrek esan nahi du % 52,3ko murrizketa izan dela, neurri handiagoan edo txikiagoan autonomia-erkidego guztietan eta probintzia guztietan.\nZehazki, Katalunian 4.398 sukurtsalek (bostetik bat baino gehiago) funtzionatzeari utzi diote azken hamarkadan, horietatik 3.213 Bartzelonan; 2.946 Madrilen; 2.848 Andaluzian; eta 2.569 Valentziako Erkidegoan.\nFenomeno hori, azken urteetako bat-egiteekin biderkatuta, joan den mendeko azken hamarkadan hasi zen penintsulako barnealdeko biztanle gutxiko probintzietan, hala nola Palentzian, Ciudad Realen, Sorian, Ourensen, Lleidan, Cuencan eta Huescan, sukurtsalen % 5etik % 10era bitarteko itxierekin, eta bulego kopurua hazi egin zen oraindik ere Madrilen ( % 45,5), Badajozen ( % 36,7) edo Almerian ( % 36,7).\nMende honetako lehen hamarkadan, itxierak areagotu egin ziren probintzia berberetan, eta Katalunia osora, Galizia osora eta Gaztela eta Leon ia osora zabaldu ziren, beste lurralde batzuen artean. Hala ere, herrialde osoan % 2,8 bulego gehiago ireki ziren oraindik, eta 2008ko irailean izan zen gailurra, 46.118rekin.\nBanku-bulegoen murrizketarekin batera, kutxazainena ere gertatu da, joan den astean Senatuan kreditu-erakundeen establezimenduen itxiera “etengabe eta iraunkorra” leheneratu nahi duen lege-proposamena kontuan hartzea eztabaidatu eta onartu baitzen. Eztabaida horretan agerian geratu zenez, kutxazain automatikoen kopurua % 17,6 jaitsi zen 2008 eta 2017 artean Espainia osoan – 61.714tik 50.839ra –, joera “oso lurraldetua eta konstante mantentzen dena landa-eremuetan edo per capita errenta txikiko eremuetan”.\nEspainiako Bankuak eskudiruaren azpiegiturari eta eskudirua eskuratzeko urrakortasunari buruz egindako azken txostenaren arabera, 2020aren amaieran, Espainian era guztietako banku-bulegoen eta kutxazain automatikoen kopurua 22.299 eta 49.481 zen, hurrenez hurren, eta horrek esan nahi zuen 1,5 puntu zeudela eskudirura sartzeko Espainiako lurraldeko 1.000 biztanleko.\nCuenca eskudirua eskuratzeko puntu tradizional gehien zituen probintzia zen 1.000 biztanleko (2,4), eta Cadiz, berriz, puntu gutxien zituena, 1.000 biztanleko 1,1 baino ez, nahiz eta geografikoki modu homogeneo samarrean banatuta egon. Egoera horrek gehien bat probintzia despopulatuei eragiten badie ere, hiri handietatik oso gertu ere gertatzen da: Madrilen 64 udalerritan 54.978 biztanle daude eskudirua eskuratzeko aukerarik gabe, eta Bartzelonan 99 herritan, 63.530 pertsonarekin.\nCadiz eta Santa Cruz Tenerifeko probintzietan soilik, hiri eta herri guztiek dute gutxienez banku-sukurtsal bat edo kutxazain automatiko bat.\nTxosten horretan, Espainiako Bankuak gutxi gorabehera 1.300.000 pertsonatan kokatzen zituen – Zifra hori hilabete honetan argitaratutako beste azterketa batean dago – Ildo horretan egoera “ahulean” daudenak, eta honako hau ondorioztatu zuen: “Espainian eskudirua eskuratzeko azpiegitura tradizionala zabala da eta estaldura orokorra du, nahiz eta banaketa geografikoa heterogeneoa den eskualde mailan”.\nHonako hau gaineratzen zuen: “Pentsatzekoa da bulego eta kutxazain automatikoen kopurua murrizten jarraituko dela datozen urteetan, kreditu-erakundeek digitalizazioa areagotu eta eraginkortasun handiagoa bilatuko baitute”.\nEra berean, honako hau iradokitzen zuen: “Ohiko kanalen ordezko irtenbideak bultzatzea osagarri garrantzitsua izan daiteke, herritar guztiek eskudirua eskura izango dutela bermatzeko, nahiz eta, gaur egun dituzten mugak direla-eta, ezin duten kanal horiek eskaintzen duten zerbitzu-sorta erabat ordezkatu”.\n← Ekainaren 10era arte garapenerako laguntzak eskatu ahal izango dira\nLan-istripuak % 5,1 igo dira Euskadin →\nInflazioak kolokan jartzen du euskal familia askoren ekonomia


“Swift Flats”: ZITEKeko ekintzaileek ostatuen “marketplace” bat sortu dute truke programetako ikasleentzat - SPRI\n“Swift Flats”: ZITEKeko ekintzaileek ostatuen “marketplace” bat sortu dute truke programetako ikasleentzat\nZITEK programaren helburua da UPV/EHUren Bizkaiko campuseko unibertsitate-komunitateko ikasleei laguntzea negozio bat edo enpresa bat sortzen. Esparru horretan, bada proiektu bat MBAe3 (Ekintzailetza eta Enpresen Zuzendaritza Masterra) masterraren barruan sortua, nazioarteko bidea hartua duena eta ostatu bila dabiltzan truke programetako ikasleei gauzak errazteko sortu dena: “Swift Flats”. Proiektuak laguntza jaso du BEAZ eta SPRI erakundeen bidez eta “Erasmus Advisor” eta “Happy Erasmus Bilbao” elkarteen bitartez.\nAsier Ramos, Egoitz Aranceta, Sergio Romero eta Alexander Ramos dira talde sortzaileko kideak, eta arestian irabazi dituzte “Coinvierte” saria eta Tenerifeko “Mentor Day” azeleragailuaren “Pitch Combat” txapelketa.\nSwiftFlats ekimenak oso planteamendu berritzailea du; beste itzuli bat eman die alokairuko webek eskaini ohi dituzten zerbitzuei, eta erabaki du oso publiko zehatz batengana zuzentzea: Erasmus ikasleengana. Nola sortu zen ideia-konbinaketa hori?\nSwiftflats ekimenaren sortzaileetako batzuen esperientzia pertsonaletik sortu zen; asko mugitu behar izan genuen atzerrian ikasten jarraitzeko. Izugarri zaila egin zitzaigun kalitatezko ostatua bilatzea; horretan ari ginela eta merkatu-azterketa bat egin eta gero… erabaki genuen jauzi egitea ! Swiftflats guk geuk bizitako oztopoaren isla baino ez da; beti esan izan dugu eta hemendik aurrera ere esango dugu, bi helburu ditugula:\nGure asmoa da ikasle guztiak izan daitezela truke programetako ikasle, hala nahi badute behintzat (horixe baita pertsona batek bere bizitza akademikoan izan dezakeen esperientziarik onena), gainera, laster ikusiko dute gure aurpegi sozialena.\nEz gara geldituko, harik eta bermatu arte Erasmus edo trukeko ikasle guztiek (ez gara programa zehatz horretan bakarrik zentratzen eta, gainera, 40 programa ofizial baino gehiago daude) badutela kalitatezko eta prezio oneko ostatu bat hirian.\nZuen enpresa MBAe3 masterraren baitan sortu zen. Beti nahi izan duzue horrelako proiekturen bat gauzatu ala masterrean zeundetela otu zitzaizuen ideia eta erabaki zenuten aurrera eramatea?\nEsan bezala, Swiftflats esperientzia pertsonal batetik sortu zen, baina horrezaz gain, prozesu bat ere bada, Asier Ramos, Egoitz Aranceta, Sergio Romero eta Alexander Ramosek osatutako lantaldeak bizi izan duena. MBAe3 baino lehen beste enpresa bat sortu genuen, ikasleentzako low-cost bidaia agentzia bat. “Ikastravelling” du izena, eta gaur egun martxan jarraitzen du, baina beste pertsona batzuen zuzendaritzapean.\nKasu honetan, Alexander Ramosek argi dauka erantzuna: “Ekosistema ekintzaile batean bazaude, zure abenturak zentzua hartzen du, eta gogoz murgiltzen zara abentura horretan. Dena den, ekintzaile petoa naiz berez, eta ez dut uste Swiftflats izango denik sortuko dudan azken enpresa…”\nDuela hiru hilabete eskas eratu duzue enpresa. Zenbat lagun zaudete lantaldean gaur egun?\n7 lagunek osatzen dugu Swiftflats lantaldea. 4 sortzaileoz gain, badira beste hiru langile, Euskal Herriko Unibertsitateko fakultate desberdinetako ikasleak hirurak, inpaktu handiko lana egiteaz gain, ekarpen handia egiten diotenak proiektuari beren ideiekin eta operazioekin.\nDatozen 3 urteetan 20 lanpostu sortuko ditugu, batzuk bulegoan, beste batzuk merkataritza arloan, eta beste zenbait plataformaren kudeaketarako operazioetan.\nGaur egun ordezkariak dituzue Espainian eta Mexikon, baina hizketan ari zarete negozioa beste herrialde batzuetara ere zabaltzeko. Nola ikusten duzue enpresaren etorkizuna 5 urte barru?\nMerkatuan oso harrera ona izan dugu orain arte. Egia da une honetan Espainiako 8 hiritan eta Mexikoko hirutan gaudela. Gure ibilbide orriaren jomuga Amerikan dago; Mexiko (dagoeneko webean daukaguna), eta Kolonbia (negoziatzen gabiltza hornitzaile oso garrantzitsu batekin) bezalako herrialdeak laster agertuko dira gure plataforman, ostatua eskaintzeko ikasleentzat.\nGeure buruarekin zintzoak izanda eta oinak lurrean jarrita, uste dugu 5 urte barru presentzia izan dezakegula Europako herrialde garrantzitsuenetan eta gailurrera irits gaitezkeela Latinoamerikan, non erreferente izan nahi baitugu ikasleentzat.\nGure nahia litzateke 5 urte barru ostatu bila dabiltzan ikasleak gure plataformara iristea, badakitelako edozein hiri hautatuta ere, aukerak emango dizkiegula behar dutena eskuratzeko.\nSwiftflats ez da ostatu bilatzaile bat; ez gara “booking” zerbitzu bat, ez dugu erreserbarik egiten beste plataforma batzuk bezala: oso hilabete gutxi daramatzagu merkatuan, baina dagoeneko iraultza txiki bat eragin dugu sektorean… Esperientzia osoak saltzen dizkiegu ikasleei, eta esperientzia horiek iritsi baino askoz lehenagotik hasten dira eta hiria utzi arte irauten dute.\nHemendik gutxira irekiko dugu truke ikasleentzako munduko lehen sare soziala, eta horrela sortuko dugu ikasle-komunitate handiena, non ikasleek ostatu erreserbak kudeatzeaz gain, aukera izango duten informazioa biltzeko eta ikasle batek behar dituen zerbitzu guztiak jasotzeko, eta hori guztia mundu mailan.\nBestalde, aukera emango diegu ikasleei gure markaren enbaxadore izateko eta dirua irabazteko eurentzat oso sinpleak diren ekintzekin. Baina ez dugu nahi gurpila hor gelditzerik. Horregatik, parte hartzeko moduko hezkuntza arloko proiektuak bilatuko ditugu, hau da, saiatuko gara laguntza ematen haurrak hezteko baliabiderik ez duten herrialde eta pertsonei, dohaintzak eginez. Swiftflats ekimenak ikasleei itzuli nahi die eurak ematen digutena.\nSwiftFlats ekimenaren alderdi erakargarrienetako bat da zerbitzu integrala ematen diozuela bezeroari. Zer sartuko da zerbitzu horretan alokairuan dagoen pertsona batentzat? …Eta zer, jabe batentzat?\nUne honetan ikasleek oinarrizko zerbitzu bat daukate, ostatua erreserbatzeko; jabearekin harremanetan jartzen dugu, guk egiaztatutako logela bat izan dezan, eta jabeari ez zaio ordainketarik iristen, harik eta ikaslea heldu eta logelaren oniritzia ematen digun arte… Baina, gainera, “premium” zerbitzu bat ere badugu; kasu honetan ikasleak jasotzen ditugu jomuga hirian, iristen diren tokian –aireportuan, geltokian- eta beren logelara eramaten ditugu. Han ongietorri paketea jasotzen dute, behar dituzten zerbitzu guztiekin: SIM txartela, hiriari buruzko informazioa, garraio txartela…\nJabeek ez dute ezertaz arduratu beharrik; gu geu joaten gara etxebizitzetara, egiaztatu egiten ditugu, geuk sortzen ditugu iragarkiak eta geuk jartzen ditugu plataforman. Posta elektronikoz ebazten ditugu ostatua erreserbatzeko ikasleen eskaerak. E-postan bertan onartu edo baztertu dezakete erreserba (48 ordu dauzkate horretarako). Horrek arintasuna ematen dio erreserba prozesuari, eta ikasleek ez dute denbora gehiegi galtzen.\nJabeek erreserbak “itxi” besterik ez dute egiten.\nZuen produktuaren beste alderdi aipagarrienetako bat da eskaintzen duen segurtasuna, bai Erasmus ikasleentzat eta bai etxeak alokatzen dituzten jabeentzat. Nolako bermeak eskaintzen ditu plataformak?\nOrdainketa da bi alderdien arazo handiena: jabeek errentagarritasuna atera nahi diote etxeari, ikasleek berriz kalitatezko ostatua lortu nahi dute, baina inori ez zaio gustatzen dirua aurreratzea edo galtzea.\nGure sistemarekin, ikasleak dirua aurreratzen du (Swiftflats-i), baina kopuru hori ez zaio entregatzen jabeari, harik eta ikasleak egiaztatu arte dena behar bezala dagoela –nahiz eta etxeak lehenagotik egiaztatuta dauden, segurtasun hori ematen diegu bi alderdiei.\nPlataforman erakusten da zer duen etxeak; horrela, ikasleak plataformatik ikus dezake etxearen kokapena, konexioak, logelen egoera… Gardenak gara %100ean!\nSwiftFlats ekimenak “Coinvierte” saria irabazi du eta orobat txapelduna izan da “Mentor Day Azeleragailuan”. Zuen ustez gazteek badute behar adina laguntza beren proiektuak garatzeko?\nSwiftflats-ek “Coinvierte” saria eta Tenerifeko“Mentor Day” azeleragailuaren “pitch combat” txapelketa (oso gomendagarria azeleratu nahi duen edozein startupentzat) irabazi ditu, baina sari horiek lantalde osoak eginiko lanaren emaitza besterik ez dira.\nGure iritziz, badaude ekintzaileentzako laguntzak, baina batez ere behar dena da produktu on bat eta norbere ametsagatik borrokatzeko gogoa. Euskal Herriko Unibertsitatean badugu, adibidez, ZITEK eta antzeko erakundeen laguntza; ez digute zuzenean dirurik ematen, baina laguntza ematen digute bulegoa prezio merkean eskainiz, doako jardunaldi profesionalak antolatuz, etengabeko laguntasuna eta aholkularitza emanez…\nZITEK programaz gain, badugu orobat MBAe3 masterra; irakasleak eta adituak beti daude prest laguntzeko, eta ikusgarritasuna eta harremanak ematen dizkigute. Masterreko zuzendariak sekulako ekintzaileak dira.\nAzkenik, uste dut badagoela arazo bat laguntza ekonomiko handiagoak eskuratzeko: gu fakturazio fasean gaude, eta iritsi zaigu momentua azeleragailu, “business angel” edo antzekoengana joateko, gure enpresa benetan azeleratu dadin. Baliteke Bizkaian, eta oro har Euskadin, inbertsio funts indartsuagoak behar izatea.


PDF (236 KB - 7 orri.)\nAGINDUA, 2014ko apirilaren 30ekoa, Hezkuntza, Hizkuntza Politika eta Kulturako sailburuarena, 2014ko urtean Euskadi literatura-sariak arautu eta horretarako dei egiten duena.\nEuskal Autonomia Erkidegoaren Administrazioko sailak sortu, ezabatu eta aldatu eta horien egitekoak eta jardun-arloak finkatzen dituen Lehendakariaren abenduaren 15eko 20/2012 Dekretuak ezartzen duenez, Hezkuntza, Hizkuntza Politika eta Kultura Sailari dagozkio arte eta kultura mailako jardunekin eta horien hedapenarekin loturiko eginkizunak. Eskumen horiek, Hezkuntza, Hizkuntza Politika eta Kultura Sailaren barnean, Kultura Sustatzeko Zuzendaritzari esleitzen dizkio apirilaren 9ko 193/2013 Dekretuak, Hezkuntza, Hizkuntza Politika eta Kultura Sailaren egitura organikoa ezartzen duenak.\nEuskadi literatura-sariak hainbat modalitatetan ematen dira, eta aurreko urtean argitaratutako literatura-lanen kalitatea saritzen dute, horrela literaturaren alorreko idazle, itzultzaile eta ilustratzaileen sorkuntza sustatzeko.\nUrtero egiten da sari hauetarako deialdia, asmo bikoitzarekin: saritutako lanak zabaltzea eta egileak berak eta egin dituzten lanak ezagutaraztea.\nLiburugintzaren eta literaturaren alorrean duten oihartzun eta garrantziagatik, sari hauek euskal literatura sustatzeko eta zabaltzeko tresnarik egokienetako bat bihurtu dira.\nHezkuntza, Hizkuntza Politika eta Kultura Sailaren egitekoa da, besteak beste, literatura-sorkuntza errazten duten jarduerak sustatzea. Beraz, bere zeregina betetzeko, Sailak egoki deritzo Euskadi literatura-sariak, hainbat modalitatetan, arautzeari eta horretarako deialdia egiteari.\n1.– Agindu honen xedea da Euskadi literatura-sariak, haien zazpi modalitateetan, arautzea eta horretarako dei egitea.\na) Euskarazko literatura.\nb) Gaztelaniazko literatura.\nc) Euskarazko haur eta gazte literatura.\nd) Euskarazko literatura itzulpena.\ne) Literatura-lanaren ilustrazioa.\nf) Euskarazko saiakera.\ng) Gaztelaniazko saiakera.\n2.– Sarien asmoa da bizirik dauden egileek aipatutako literatura generotan argitaratutako lan nabarmenena saritzea, kontu horietan adituak direnen arabera.\n2. artikulua.– Sarien izaera.\n1.– Euskadi literatura-sariak 18.000 euro gordinez hornituta daude modalitate bakoitzeko. Diru-kopuru hori saritutako lanen egileei emango zaie. Saritutako pertsonek, era berean, Euskadi literatura-sarientzat berariaz Jose Ibarrola Bellidok eginiko «Liburu Nabigatzaile» izeneko eskulturaren ale zenbatua jasoko dute.\n2.– Horrez gain, saritutako lanaren egileek (euskarazko itzulpenaren kasuan salbu) beste 4.000 euro gordin ere jaso izango dituzte, saritutako lana jatorrizkoa ez den beste hizkuntza batean argitaratzeko kontratua sinatu ostean.\n3.– Lan baten egilea bat baino gehiago denean, eta besterik ez bada lanean azaltzen, ulertuko da haien parte-hartzearen proportzioa berdina dela, eta, beraz, sariaren diru-kopurua zati berdinetan banatuko da haien artean. Kasu hauetan egileek «Liburu Nabigatzaile» eskulturaren ale bana jasoko dute.\n3. artikulua.– Kudeaketa organoa.\nHonako deialdi honen kudeaketa Eusko Jaurlaritzako Hezkuntza, Hizkuntza Politika eta Kultura Sailaren Kultura Sustatzeko Zuzendaritzari dagokio.\n4. artikulua.– Literatura-lanen betekizunak.\n1.– Euskadi literatura-sariak eskuratzeko aukera, argitaratze unean bizirik dauden egileek idatzi, itzuli edo ilustratutako lanek izan ahalko dute. Lan horiek lehen aldiz 2013. urtean argitaratuak izan beharko dute, eta zabalkundea egiteko bete beharreko lege-baldintzak bete beharko ditu. Liburu kontzeptua zer den ulertzeko, Irakurketa, Liburu eta Liburutegien ekainaren 22ko 10/2007 Legearen definizioa bere 2.a) artikuluan hartuko da gidari: «Liburua: lan zientifikoa, artistikoa, literarioa edo beste edozein motatakoa, liburuki bat edo gehiago izanda argitalpen bakarra eta era inprimatuan edo irakurgarria den beste edozein euskarritan argitaratu daitekeena». Argitaratua izan den datarekin zalantzarik izanez gero, lege-gordailuan agertzen dena izango da argitaratze urtea. Lanaren zati idatziaren edo grafikoaren egileak pertsona fisikoak izango dira.\n2.– Hala ere, kasuan kasuko modalitatean sari hau azken hiru deialdietako batean jaso duten idazle, itzultzaile edo ilustratzaileen lanak alde batera utziko dira, nahiz eta goiko atalean zehaztutako baldintzak bete.\n3.– Modalitate bakoitzaren betekizunak.\na) Euskarazko literatura: jatorriz euskaraz idatzitako literatura-sorkuntzako lanak, lehen aldiz 2013. urtean argitaratuak.\nb) Gaztelaniazko literatura: jatorriz gaztelaniaz idatzitako literatura-sorkuntzako lanak, lehen aldiz 2013. urtean argitaratuak.\nc) Euskarazko haur eta gazte literatura: jatorriz euskaraz idatzitako haur eta gazte literatura-sorkuntzako lanak, lehen aldiz 2013. urtean argitaratuak.\nd) Euskarazko literatura itzulpena: beste edozein hizkuntzatatik euskarara itzulitako literatura-lan berriak, lehen aldiz 2013. urtean argitaratuak. Saria eskuratzeko aukera izango dute, baita ere, beste itzultzaile profesional batek gutxienez hamar urte lehenago argitaratutako lan beraren beste itzulpen batekin editatzen diren lanek.\ne) Literatura-lanaren ilustrazioa: liburu tankeran argitaratutako literatura-lanak (albumak, liburu ilustratuak, nobela grafikoak, komikiak), ilustrazio-zati esanguratsua dutenak. Lanaren zati ilustratua originala izan behar du, 2013. urtean argitaratua eta aurretik liburu moduan argitaratu gabea.\nf) Euskarazko saiakera: jatorriz euskaraz idatzitako saiakera-lanak, lehen aldiz 2013. urtean argitaratuak.\ng) Gaztelaniazko saiakera: jatorriz gaztelaniaz idatzitako saiakera-lanak, lehen aldiz 2013. urtean argitaratuak.\n4.– Gainera, gaztelaniazko literatura, literatura-lanaren ilustrazioa eta gaztelaniazko saiakera modalitateetan, egile guztiek hauetako baldintza bat gutxienez bete beharko dute:\na) Euskal Autonomia Erkidegoan jaio izana edo bertan administrazio-egoitza izatea agindu hau argitaratzen den unean, edo, argitaratu aurretik ere, administrazio-egoitza Euskal Autonomia Erkidegoan eduki izana, urtebetez gutxienik.\nb) Gaztelaniazko literatura eta gaztelaniazko saiakera modalitateetan, idazlea, pertsona fisiko bezala, Euskal Autonomia Erkidegoko idazle-elkarteren baten barruan egotea. Literatura-lanaren ilustrazio sarian, ilustratzailea pertsona fisiko bezala, Euskal Autonomia Erkidegoko ilustratzaile-elkarteren baten barruan egotea.\nc) Saria irabazteko lana Euskal Autonomia Erkidegoko argitaletxe batean argitaratu izana, edo Euskadiko Editoreen Elkartearekin edo Euskal Editoreen Elkartearekin loturiko argitaletxe batean.\n5. artikulua.– Lanak, dokumentazioa aurkeztea eta epea.\n1.– Modalitate bakoitzeko epaimahaiak aurkeztuko ditu sarirako hautagaiak. Epaimahaietan kontuan hartu ahal izango dira, sektoreko elkarte estrategikoen ordezkarien bidez etorritako proposamenak.\nEpaimahaikideek beren hautagaitzak honako helbide honetara bidaliko dituzte, azaroaren 26ko 30/1992 Legearen 38.4 artikuluan ezarritako edozein bideren bitartez: Kultura Sustatzeko Zuzendaritza, Donostia kalea 1, 01010 Vitoria-Gasteiz.\nSarirako hautagaiak aurkezteko epea agindu hau Euskal Herriko Agintaritzaren Aldizkarian argitaratu eta biharamunean hasiko da, eta 2014ko ekainaren 30ean amaituko.\n2.– Ezin izango dute sari hauetan parte hartu, diru-laguntza edo laguntza publikoak jasotzeko aukera galtzearekin zigor administratibo edo penalik, bai eta horretarako gaitasuna kentzen duen legezko debekurik dutenek ere, Emakumeen eta Gizonen Berdintasunari buruzko otsailaren 18ko 4/2005 Legezko azken xedapenetako seigarrena urratuz sexu-diskriminazioa egiteagatik debeku horrekin zigortuta daudenek barne.\n3.– Bakarrik lanaren parte grafikoa Ilustrazio modalitatean aurkezten bada, eta idatzizkoa beste modalitate batean, aurkeztu ahal izango da lan bera sarietako bi modalitatetan.\n6. artikulua.– Epaimahaiak.\n1.– Sarirako hautagaiak aurkeztu, lanen kalitatea neurtu eta Euskadi literatura-saria, kasuan kasuko modalitatean, nori egokituko zaion erabakitzea, bost kidez osatuta egongo den epaimahaiari dagokio. Epaimahaikideak abstenitu egingo dira eta ezetsiak izan daitezke Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legearen 28. eta 29. artikuluetan ezarritako kasuetan. Batzordean parte hartzeagatik epaimahaikideek jasotako informazioa konfidentzialtasunez gordeko dute.\n2.– Epaimahaia osatzeko orduan, otsailaren 18ko 4/2005 Legeak, Emakumeen eta Gizonen Berdintasunerakoak, bere 3.7 artikuluan dioena beteko da. Hezkuntza, Hizkuntza Politika eta Kulturako sailburuak izendatuko ditu epaimahaikideak, eta horien artean bat presidentea izango da.\n3.– Epaimahaikideak modalitate bakoitzean.\na) Euskarazko literatura:\n– Aurreko urteko irabazlea.\n– Euskal Idazleen Elkarteak (EIE) proposatutako pertsona bat.\n– Euskal Herriko Unibertsitateak proposatutako pertsona bat.\n– Literaturaren munduan aitortutako gaitasuna eta prestigioa duten bi pertsona, Eusko Jaurlaritzako Hezkuntza, Hizkuntza Politika eta Kultura Sailak proposatuak.\nb) Gaztelaniazko literatura:\n– Euskadiko Idazleen Elkarteak (AEE-EIE) proposatutako pertsona bat.\nc) Euskarazko haur eta gazte literatura:\n– Galtzagorri elkarteak proposatutako pertsona bat.\n– Artxibategi, Liburutegi eta Dokumentazio Zentroetako Profesionalen Elkarteak (ALDEE) proposatutako pertsona bat.\n– Literaturaren munduan aitortutako gaitasuna eta prestigioa duen pertsona bat, Eusko Jaurlaritzako Hezkuntza, Hizkuntza Politika eta Kultura Sailak proposatua.\nd) Euskarazko literatura itzulpena:\n– Aurreko urteko bi irabazleak.\n– Euskal Itzultzaile Zuzentzaile eta Interpreteen Elkarteak (EIZIE) proposatutako pertsona bat.\n– Euskaltzaindiak proposatutako pertsona bat.\ne) Literatura-lanaren ilustrazioa:\n– Euskal Irudigileen Elkarte Profesionalak (APIE) proposatutako pertsona bat.\n– Ilustrazioaren munduan aitortutako gaitasuna eta prestigioa duten bi pertsona, Eusko Jaurlaritzako Hezkuntza, Hizkuntza Politika eta Kultura Sailak proposatuak.\nf) Euskarazko saiakera:\n– Mondragon Unibertsitateak proposatutako pertsona bat.\n– Euskal Idazleen Elkarteak proposatutako pertsona bat.\n– Saiakeraren munduan aitortutako gaitasuna eta prestigioa duen pertsona bat, Eusko Jaurlaritzako Hezkuntza, Hizkuntza Politika eta Kultura Sailak proposatua.\ng) Gaztelaniazko saiakera:\n– Deustu Unibertsitateak proposatutako pertsona bat.\n– Euskadiko Liburu-dendetako Elkarteen Federazioak (ELEF) proposatutako pertsona bat.\n– Saiakeraren munduan aitortutako gaitasuna eta prestigioa duen pertsona bat, Eusko Jaurlaritzako Hezkuntza, Hizkuntza Politika eta Kultura Sailak proposatuak.\n4.– Idazkari-lanetan Eusko Jaurlaritzako funtzionario bat arituko da, hori ere Hezkuntza, Hizkuntza Politika eta Kultura sailburuak izendatua. Iritzia eman ahal izango du, baina botorik ez.\n5.– EHAAn argitaratuko den Hezkuntza, Hizkuntza Politika eta Kulturako sailburuaren agindu baten bidez emango da jakitera epaimahaien osaera, lehenengo bilera egin baino lehen.\n6.– Modalitate bakoitzean, epaimahaiek irizpide hauek hartuko ditu kontuan.\na) Euskarazko literatura, gaztelaniazko literatura eta euskarazko haur eta gazte literatura modalitateetan:\n– Lanen kalitate literarioa. Gehienez: % 40.\n– Originaltasuna. Gehienez: % 30.\n– Literatura-hizkeraren egokitasuna. Gehienez: % 30.\nb) Euskarazko literatura itzulpenaren modalitatean:\n– Erregistroaren egokitasuna. Gehienez: % 40.\n– Jatorrizkoaren izpiritua bereganatzea. Gehienez: % 30.\n– Balio eta hizkuntza literarioen erantzuna. Gehienez: % 30.\nc) Literatura-lanaren ilustrazioaren modalitatean:\n– Ilustrazioen kalitatea. Gehienez: % 40.\n– Hizkuntza grafikoaren egokitasuna. Gehienez: % 30.\nd) Euskarazko saiakeraren eta gaztelaniazko saiakeraren modalitateetan:\n– Lanen kalitatea. Gehienez: % 40.\n– Sormena eta landutako gaiaren originaltasuna. Gehienez: % 30.\n– Erabilitako hizkuntzaren egokitasuna. Gehienez: % 30.\n7. artikulua.– Sariari buruzko erabakia.\n1.– Epaimahai bakoitzak bere modalitatean saria emateko proposamen arrazoitua egingo du. Erabakiak botoen gehiengoaren arabera emango dira eta, berdinketarik egonez gero, presidentearen botoak ebatziko du. Epaimahaiko idazkariak bertako jardun eta erabakien berri jasoko du aktan, baita epaia funtsatzen duen deliberamendu arrazoitua ere.\n2.– Hezkuntza, Hizkuntza Politika eta Kulturako sailburuak bidezko agindua emango du epaimahaiaren proposamena berretsiz, Euskadi Saria modalitate bakoitzean merezi duen lana izendatzeko. Agindu hori sei hilabeteko epean interesdun bakoitzari jakinaraziko zaio, agindu hau buletinean argitaratzen denetik aurrera.\n3.– Euskal Herriko Agintaritzaren Aldizkarian zerrenda bat argitaratuko da, saritutako pertsona eta lanekin, eta hedabideetan Hezkuntza, Hizkuntza Politika eta Kultura Sailak bidera ditzakeen zabalkunde-ekintzak egin ahal izango dira.\n4.– Modalitate bakoitzean saria inori eman gabe uztea ere erabaki ahal izango da, epaimahaiaren iritziz lan bakar batek ere beharrezko kalitate-baldintzak betetzen ez baditu.\n5.– Sari-ematea berariaz antolaturiko ekitaldi batean egingo da.\n8. artikulua.– Sariaren ordainketa.\n1.– Saria ematen duen Agindua hartutakoan, gehienez hiru hilabeteko epean sariaren ordainketa egingo da. Aurretik saridunek onartu egin beharko dute saria. Horretarako hamar eguneko epean, ebazpenaren jakinarazpena jaso eta hurrengo egunetik aurrera, saridunek ez badiote sariari berariaz eta idatziz uko egiten, saria onartu egiten dutela ulertuko da.\n2.– Saritutako lanaren egileari (itzulpenaren modalitatean izan ezik) bere lana jatorrizko hizkuntza ez den beste hizkuntza batean argitaratzeko kontratua egite aldera eman beharreko diru-kopurua, kontratua sinatu dela Hezkuntza, Hizkuntza Politika eta Kultura Saileko Kultura Sustatzeko Zuzendaritzan egiaztatu ondoren ordainduko da (betiere, hurrengo urteko ekitalditik aurrera). Horretarako, kontratuaren kopia bidali beharko da 2015eko abenduaren 31 baino lehen.\n3.– Bestalde, saritutako lanaren egileak berak aukeratutako hizkuntzara itzulitako eta argitaratutako lan horren hiru ale bidali beharko ditu Hezkuntza, Hizkuntza Politika eta Kultura Saileko Kultura Sustatzeko Zuzendaritzara, editatu eta, gehienez, hilabeteko epean.\n9. artikulua.– Ez-betetzeak.\nDeialdi honetan finkatutako edozein betebehar zein beste edozein xedapenetan jasota egonik deialdi honi aplikatu dakiokeena betetzen ez bada, azaroaren 11ko 1/1997 Legegintza Dekretuan ezarritakoari ekingo zaio eta, hala badagokio, abenduaren 17ko 698/1991 Dekretuan ezarritakoari. Azaroaren 11ko 1/1997 Legegintza Dekretuak, Euskal Autonomia Erkidegoko Herriogasuntza Nagusiaren Antolarauei buruzko Legearen Testu Bategina onartu zuen. Abenduaren 17ko 698/1991 Dekretuak, berriz, Euskal Autonomia Erkidegoaren Aurrekontu Orokorraren kontura emandako diru-laguntzen bermeen eta itzulketen jardunbide orokorra arautu zuen.\nDatu Pertsonalak babesteko abenduaren 13ko 15/1999 Lege Organikoari jarraituz, eskatzaileek emandako datuak eta hautagaietan agertzen direnak Eusko Jaurlaritzaren Ayudas y subven. Creación cultural izeneko fitxategian sartuko dira. Eusko Jaurlaritzaren Hezkuntza, Hizkuntza Politika eta Kultura Sailaren Kultura Sustatzeko Zuzendaritza da fitxategi horren titularra eta 2006ko uztailaren 27ko Aginduan araututa dago. Fitxategiak laguntza emateko espedienteak kudeatzea du helburu. Aldez aurretik, Datuak Babesteko Agentziari eman zaio horren berri, eta datuen segurtasun osoa bermatzeko behar diren segurtasun-neurriak ezarrita ditu. Fitxategiaren datuak, bestalde, ez zaizkie beste pertsona batzuei jakinaraziko, legeak bideratutako kasuetan izan ezik.\nDatu pertsonalen babesari buruz indarrean dauden arauei jarraiki, datuok eskuratu, zuzendu, ezeztatu eta datuoi aurka egiteko eskubideez baliatu ahalko da eskatzailea, horretarako Hezkuntza, Hizkuntza Politika eta Kultura Sailaren Araubide Juridiko eta Zerbitzu Zuzendaritzari idatzi bat bidaliz (Donostia kalea 1, 01010 Vitoria-Gasteiz).\nDeialdi honetan aurreikusi gabeko guztiari dagokionez azaroaren 26ko 30/1992 Legea aplikatuko da, hau da, Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legea.\nAgindu honek amaiera ematen dio administrazio-bideari. Berorren aurka, interesdunek aukerako berraztertzeko errekurtsoa aurkeztu ahal diote Hezkuntza, Hizkuntza Politika eta Kulturako sailburuari hilabeteko epean, EHAAn argitaratu eta hurrengo egunetik aurrera, edo bestela, zuzenean, administrazioarekiko auzi-errekurtsoa jar dezakete Euskal Autonomia Erkidegoko Auzitegi Nagusiko Administrazioarekiko Auzietako Salan bi hilabeteko epean, argitaratu eta hurrengo egunetik aurrera.\nAgindu honek Euskal Herriko Agintaritzaren Aldizkarian argitaratu eta hurrengo egunetik sortuko ditu ondorioak.\nVitoria-Gasteiz, 2014ko apirilaren 30a.


TRENBIDE ARLOKO OBRA ZIBILEKO BURUA - Colegio de Ingenieros de Caminos, Canales y Puertos del País Vasco - Caminos Euskadi\nTRENBIDE ARLOKO OBRA ZIBILEKO BURUA.\nGutxieneko esperientzia: 8-10 urte bitarteko eskarmentua trenbide arloko proiektuak idazten eta kudeatzen (ohikoak zein abiadura handikoak)\nBehin-behinekoa. Proiektuaren iraupena: 1-2 urte, luzatzeko aukerarekin.\nArlo honetan ezagutzak: PRESTO, MS PROJECT edo PRIMAVERA; ISO TS 22163. Diseinu programa haueek ezagutzea baloratuko da: BIM, ISTRAM CIVIL 3d, Power Rail Track.\n8-10 urte bitarteko eskarmentua trenbide arloko proiektuak idazten eta kudeatzen (ohikoak zein abiadura handikoak)\nHizkuntzak: Ingelesean B2-C1. Frantsesean B2 baloratuko da.\nProiektuaren kudeaktea, plangintza eta garapena.\nProiektu Zuzendaritzarekin bilerak Zuzendaritzara igortzeko txosten eta KPIak erredaktatzea.\nErosketen kudeaketa. Hornitzaileekiko harremanak.\nProiektuaren dokumentazio eta planoak gainbegiratzea eta plegu teknikoak aztertzea. Kalkulua.\nKoordinazioa Sustatzailearekin, Obra Zuzendaritzarekin eta Arlo Teknikoarekin.\nParte hartzen duten enpresekin eta teknikariekin lana planifikatu eta koordinatzea.\nInteresa dutenek CVa e-postaz bidali dezakete honako helbide honetara: adriana.deleon@lauburuconsulting.com , erreferentzia adierazi: “Jefe de Obra Civil Ferroviario” (Trenbide arloko Obra Zibileko Burua).


Egunkaria aurrera » ‘Egunkaria’-ren memoriaren argitan\n‘Egunkaria’-ren memoriaren argitan\n2012, otsailak 19\nIñaki Uria (‘Egunkaria’-ko kontseilari ordezkaria)\nOin-hotsak elur gainean bezala entzuten dut hurbiltzen, orriak hostoak balira bezala Argia-ren egutegiari erortzean. Otsailaren 20a elurrez eta hotzez markatua geratu zaigu oroimenean Euskaldunon Egunkaria ixteko operazioan atxilotutako lagunoi, eta zuri-zuri, ez gorri eta ez beltz, Berria-ren egutegian.\nKontatua dago biharko egunez duela bederatzi urte gertatutakoa.\nTxio batean esanda: Aznarren PPren gobernuak Euskaldunon Egunkaria itxi zuen.\nTxioa blog bihurtuz gero, zabalduko litzateke hamar atxilotu gintuztela, inkomunikatu, torturatu eta kartzelatu.\nPrentsa askatasunaren aldeko aldarriren bat ere zabalduko litzateke webguneren batean: euskaldunon eskubideen aurkako atentatua, adierazpen askatasuna, informazio eskubidea, herritarron hizkuntz eskubideak… Eta amonaren arrosarioan bezala harilkatuko lirateke eskubide guztiak ordenagailuaren pantailako listarian.\nEgunkariren bateko artikuluren batean ere aipatuko lirateke eskubide zibil eta politikoak hankaz gora bota zituztela, eta oso kalitate demokratiko eskaseko erresuma dela operazio juridiko-militar hori agindu zuena.\nEuskaraz izango lirateke, gainera, txio, blog, web eta egunkari aipamen horiek. Nekez iritsiko lirateke telebistara edota bertako beste hizkuntzadun hedabideetara.\nKontua ez da urtero kontu bera gogora ekartzea otoitz baten moduan. Jakina. Kontua memoria egitea da euskal herritarrok Euskal Herrian euskaldun gisa bizi ahal izateko. Kontua da kontu bera era askotan, une askotan eta gune askotan kontatu beharra dagoela euskaldun gisa eta herri gisa aurrera egin nahi badugu. Duela bi urte Xabier Lekuonak kontatu zuen bezala, Egunero operazioa izenburu jarrita: “Bihar, zazpi urte Egunkaria-ko langileek erabaki zutela ezetz, mutu ez zirela geldituko. Bihar, zazpi urte, Egunero operazioa martxan jarri zutela, egun argiz. Hamahiru urteko esperientziaz baliatuta, tripako tximeleta guztiak uxatu eta lanari ekin zioten. Kazetariak, produkziokoak, administraziokoak… guztiak lanean. Egoitza bila, mantxeta bila. Segurtasun kopiak agertu ziren, informatikariek sistema egokitu zuten… eguna amaitzerako operazioaren lehen zatia borobil amaituta. Egunero errotatiban zen. Banatzaileek arrakasta osoz amaitu zuten operazioa. Guardia Zibilari aurre egin nahi izan zioten milaka eta milaka euskaldunek Egunero eskuratu zuten goizean”.\nAznar eta Acebesen operazio militarraren aurreko herri operazioa. Bat-batekoa, zabala, sendoa eta iraunkorra.\nMina sortzen dit gure historiako pasarte honen oroimenak. Oroimina bihurtu zait oroimena, memoriaren paisaia elurtuan. Jakina da oroimen laburrekoak garela eta ahaztu egin behar izaten ditugula minak eta oroitzapen txarrak. Gizartean nagusi diren komunikabideetan eta erakunde politikoetan, Memoriaren eta errelatoaren garra piztu den garai hauetan, Euskaldunon Egunkaria-ren itxiera lehen lerrora ekartzea ezinbestekoa iruditzen zait, aurrera begira egin behar ditugun lanak ondo egin ditzagun. Biktima izan gara. Turkiaren estiloko estatu baten indarkeria biktima. Indarkeria gure gain erabili dutelako gara biktima, biktima papera aldarrikatzen ez bagabiltza ere.\nKazetari, historialari, euskaldun oinezkoen esku dago geure memoriaren kontakizuna ere egitea. ‘Egunkaria Aurrera!’ manifestazioarekin batera Egunero argitara eman zen modu berean edo besteren batean. Berria eta ondoren Hitza-k sortu ziren modu berean edo besteren batean. Kontua da orain herri aldizkarietan, Hitzetan, Berria-n, Argia-n, Hamaikan edota euskal irratietan zabiltzaten gazte askorentzat erreferentzia handia dela duela bederatzi urte PPren gobernuak egin zuena eta orduan 25-35 bitarteko adina izango zuen kazetari multzo batek euskal herritar gehienen bultzada eta laguntzarekin egin zuena.\nJakin behar dugu hemen, Kurdistanen bezala, posible dela egunkariak agintekeriaren indarrez ixtea. Jakin behar dugu hemen Jabier, Teresa, Karlos, Jesus Mari, Xabier, Jose Luis, Isidro eta beste batzuk kartzelan dituztela oraindik 1998an Egin egunkaria itxi ondoren.\nJakin behar dugu Reporteros Sin Fronteraseko kazetari espainiarrek Birmaniakoak, Txinakoak edota Turkiakoak adoptatzen dituztela, nazioartean euren babesa eskaintzeko.\nJakin behar dugu kartzelan diren bitartean preso jarraituko dugula kalean, egunkariak itxi ondoko komunikazio egitasmoei ekinez.\nBiharko eguna, uztailaren 14arekin batera, Adierazpen Askatasunaren Eguna izendatu beharko genuke gure memoriaren egutegian.\n« Alemaniako unibertsitate bateko euskal sinposioaren kartela, ‘Egunkaria auzikoa’ Inma »


kritiken hemeroteka » Ispilu jokoak\n« Vanpiroak | Mitika »\nIspiluak / Mikel Hernandez Abaitua / Elkar, 1993\nIspilu jokoak Edorta Jimenez / Euskaldunon Egunkaria, 1993-05-30\nEz dira asko literaturazko sorkuntzaren arloan berrargitaratzen diren euskal liburuak. Gure osasun-egoeraren adierazgarria ere bada, bestalde, urritasun hori. Edo lehenago ez dugu onik egin, edota euskal autoreek ez dute belaunaldi biren kontsentsua erdiesten, ez dakit arrazoi biotariko zein ote den egoeraren erruduna. Kontua da gaurkoan liburu berrargitaratu baten aurrean gaudela, hots, gakoa argitzen hasteko abagadune apal batean.\nMikel Hernandez Abaituak, zeinaren azken liburua “Etorriko al haiz nirekin?” eleberria den, “Ispiluak” izeneko hau argitaratu zuen 1985ean, Hordago jada desagertuan. Itxura denez, liburuak ez zuen merkaturatze onik izan. Oraingoan aldiz, Elkarren eskutik irakurlego zabalago baten irispidean izango delarik, literaturtasuna alde guztietatik darion ipuin bilduma inportante honetaz atsegintzeko era izango du euskal irakurlego berriak, hots, azken hamar urteotan sortu denak.\nIspilua den irudi sinbolikoa baliatuz, literaturaz eta errealitateaz diharduten alegiak, narrazioak, eskutitzak eta beste eraiki zituen Hernandez Abaituak liburu hau osatzen duten hamazazpi piezetan, laburretik luzera neurri eta erregistro aunitzetan garaturik. Pieza bakoitzaren atalburuan ezarri dituen aipuek egileak literaturgintzaz gogoeta egin gura duela adierazten duten moduan, bere eskutik datozenak argi uzten dute gizarteaz erreflexionatzeko grina etikoa.\nMikel Hernandez Abaituaren liburua une egokian datorrelakoan nago, duela hamar urte euskal literaturan zebilen auniztasuna likidatu eta jokaera bakar batera murrizteko joera dagokeenean. Eta, noski, soziologiagatik barik literatur balioengatik irakurri ohi dugunez, horretan ere ez dio hutsik egingo liburuak literatura ispilu jokoa delakoan dagokeenari.


Beldurrezko [JARRI HEMEN ZURE HERRIA]… – Alabazan\nBeldurrezko [JARRI HEMEN ZURE HERRIA]…\nZergatik ematen digute hainbeste plazer beldurrezko istorioek? Zergatik dira hain ezagunak beldurrezko istorioak? Zergatik gustatzen zaigu lagunei kanpalekuetako suen inguruan istorio beldurgarriak kontatzea?\nPertsonok susto eta istorio tragikoak sufrituz eta imajinatuz gozatzen dugu, beste bati gertatzen bazaion, noski. Gau honetan, zure herri bakartia ezagutuko dugu. Haren aurpegia aldatu egingo da gauez: hotza, bakartia, isila, itzalez eta presentziaz betea, eta txokoak, hemeretzigarren mendeko makinak eta kontakizunak. Horiek guztiek geldiaraziko zaituzte. Ez etorri bakarrik, lagun baten besoa beharko duzu, etxera itzultzeko. Ez da mehatxu bat, promesa bat da…\nIluntzeko aukera ematen duen toki lasaia, narratzailearen gainean, besterik ez, argitasuna jarri ahal izateko.\n← Ipuin Ilunak → Azken Bisitaria


Ezarri Garbiketa airbrush Iwata 9-in-1, dauka 9 elementuak diseinatu Iwata Medea bat lortzeko perfektua garbiketa zure airbrush.\nEzarri Garbiketa Iwata 9-in-1\nEleberri hau ezarri 2015 dauka 9 elementuak bereziki diseinatutako Iwata Medea bat lortzeko perfektua garbiketa zure airbrush.\n- Multzoa dauka:\n* Eskuzko urrats-urrats egokia garbiketa zure airbrush\n* 12ud. Garbiketa trapu garbiketa (kanpoko eta barneko)\n* Unscrew pita berezi aseguru anti-haustura\n* Lupa (30x/60x) LED urdina eta zuria\n* 50ud Makilak garbiketa barruan (gorputza airbrush)\n* 3ud. Makilak garbiketa eskuila\n* Lubrifikatzaile Super Lube (fatliquoring doan silicones)\n* Likido garbitzailea spray egiteko pistola (28ml)\n* Plastikozko kutxa gisa utzi bildutako objektu horiek


Sare sozialak gero eta gehiago erabiltzen dira enplegua bilatzeko eta talentua erakartzeko - SPRI\nSPRI / Euskadinnova / Enpresa digitala / Sare sozialak gero eta gehiago erabiltzen dira enplegua bilatzeko eta talentua erakartzeko\nSare sozialak gero eta gehiago erabiltzen dira enplegua bilatzeko eta talentua erakartzeko\nHautagaien %70aren iritziz, sare sozialak alternatiba interesgarria dira enplegua bilatzeko.\nSare sozialak ez dira bakarrik komunikaziorako eta entretenimendurako espazio bat, baizik eta baita ere enplegua eta talentu berriak bilatzeko tresna bat. Lan aukeren bila dabiltzan pertsonen %83k sare sozialak kontsultatzen dituzte eta enpresen %87k langileak erreklutatzeko estrategia gisa erabiltzen dituzte.\nHautagaiek batez ere modu pertsonalean erabiltzen dituzte halako plataformak, hau da, lagunekin komunikatzeko edo eduki interesgarriak bilatzeko; dena den, %80k baino gehiagok baliatzen dituzte orobat lana bilatzeko – bai sarri eta bai aldiro-, zifra hori %35ekoa zelarik 2011n. Datu horiek Sare Sozialei eta Espainiako Lan Merkatuari buruzko 2015eko Infoempleo-Adecco txostenetik atera dira. Txostenak dio, bestalde, inkestatuen %76k CVren bat bidali duela sare sozialen bidez iritsi zaien lan eskaintzaren batera.\nLinkedin da enplegua bilatzeko gehien erabiltzen den espazioa, eta alde handiarekin gainera: inkestatuen %72k aukeratu dute sare hori, Facebook du atzetik %56rekin, eta, Twitter azkenik, %38ko portzentajearekin. Azterlanak halaber dio onlineko ospearen inguruko kezka handitzen ari dela, izan ere, 3 hautagaitik 2k kontuan hartzen dute enpresek ebaluatu egin dezaketela zer argitaratzen duten beren profiletan.\nEnpresek ere gero eta usuago erabiltzen dituzte halako tresnak langile berriak bilatzeko eta hautaketa prozesuak egiteko. Konpainiek batez ere enplegu atarietara jotzen dute –kasuen %95ean-, baina sare sozialak dira beren bigarren aukera, Giza Baliabideetako arduradunen %87k maiz edo aldiro kontsultatzen baitituzte talentuak erreklutatzeko.\nInkestak dioenez, enpresek oraindik ez dute jarraibide argirik sare sozialen bitartez enplegatu berriak bilatzeko, inkesta egin dutenen %60k adierazi baitu ez dutela argibiderik edo borondatezko aukera bat dela. Dena den, konpainien %71k aurreikusita du 2016an halako plataformak erabiltzea langile berriak bilatzeko.\nSare sozialek badute beste erabilpen nagusi bat Giza Baliabideetako profesionalen artean, hautagaien onlineko ospea ebaluatzeko erabiltzen dutelako. Enpresen %70ek balizko enplegatuen profil digitalak kontsultatzen dituzte hautagaitza jasotzean edo aurrez aurreko elkarrizketa egin aurretik. Batez ere erabiltzen dituzte hautagaiaren ibilbide profesionala eta gaitasunak ikusteko, CVa egiazkoa den ziurtatzeko eta eurekin harremanetan jartzeko.


Zer da triatloia? | Triatloia Maite Dut: Gazteen artean giza balioak sustatu ditzagun euskaraz.\n16 Mar Zer da triatloia?\nPosted at 10:35h in Triatloia\tby\tarazi\nNola sortu zen triatloia?\nTriatloia hiru probaz (igeriketa, txirrindularitza eta korrika-lasterketaz) osatutako kirola da. Orden horretan burutzen dira, eta modalitate batetik bestera denborarik galdu gabe pasatzen saiatu behar du triatletak. Aldaketa tarte horri, trantsizioa deitzen zaio.\nLehendabiziko triatloiak 1920ko hamarkadan Frantzian antolatu zituzten. Hala ere ez ziren egungoak bezalakoak. Egungo arauak bete zituen lehendabizikoa, Ainhoa Murua triatleta zarauztarrak ongi dioen moduan, San Diegon egin zuten. Ironman Hawaii lehiaketari esker, mundu osoan ezaguna egin zen triatloia. 2000 urtean. Sydneyko Olinpiar Jokoetan, kirol olinpikoa bihurtu zen.\nEuskal Herrian futbolaren, saskibaloiaren eta eskubaloiaren erroak oso sakonak diren arren, triatloiak bilakaera adierazgarria izan du azken urteotan, geroz eta neska-mutil gehiago animatuz kirol hau probatzera. Zorionez, euskal harrobiak badu non ikasia: Ainhoa Murua, Eneko Llanos, Helene Alberdi zein Ander Okamika, besteak beste, punta-puntan dauden triatleta euskaldunak dira.\nTriatloiaz gain, badaude beste hainbat lehiaketa proba bat baino gehiagok osatua, eta Triatloi Federazioak beregain hartu dituenak:\nDuatloia: korrika + bizikleta + korrika\nUratloia: korrika + igeriketa + korrika\nNeguko triatloia: korrika + bizikleta + fondo eskia


Larraun - Obrak Mugiroko tartean\nPlazaola Bide Berdea: Obrak Mugiroko tartean\nPlazaola bide berdeko tarte berria Mugiron ia ia bukatuta dago. Pasa den urteko obraren ondoren, orain gutxi, Larraungo udalak, tarte berriko malkarrak garbitu eta egokitu ditu, ubideak jarri ditu eta hainbat tokitan bide-zorua konpondu egin du. Horrela, Mugiro herrian sartzen den ibilbidearekin batera, beste bide bat sortu da, kasu honetan irisgarriagoa eta suabeagoa izango dena, trazadura bera ia ia laua delarik.\nLarraungo udalak bultzatu du obra hau eta, neurri batean, Nafarroako Gobernuko Turismo eta Merkataritza Sailaren diru laguntza jaso du (www.turismonavarra.es), 2019an baliabide turistikoak egokitzeko toki entitateendako diru-laguntza deialdiaren barne.\nBestalde, tarte honetan ere, beste obra garrantzitsu bat ari da bultzatzen udala bera. Alde batetik Larraun ibaia aldean dauden malkar arriskutsuetan, egurrezko hesi batzuk jarri dira jada segurtasuna bermatzeko. Eta beste aldetik, laster panel interpretatibo bat eta norabidezko seinaleak jarriko dira erabiltzaileek Plazolako gune zoragarri honetan behar den moduan disfrutatu dezaten. Oraingoan, Nafarroako Gobernuko Landa Garapeneko Ingurumeneko eta Toki Administrazioko Departamentuaren diru-laguntza jaso dugu, Cederna Garalur-rek gestionatzen dituen Landa Garapenerako Programa-LGP 2014-2020 (FEADER funtsekin finantzatuta) eta Nafarroako Mendialdeko TGPE-Tokiko Garapen Parte-hartzailearen Estrategiaren barne. Laster proiektu hau ere bukatuko dugu eta tarte berria erabat operatiboa izango da. Jakinaren gainean izango zaituztegu!!


Irekia Eusko Jaurlaritza - Gobierno Vasco :: Eusko Jaurlaritzak 7,9 M/€ aktibatu ditu EAEko Industria Intentsiborako, Ukrainaren inbasioaren ondoriozko gas-kostuen igoerak arintzeko helburuarekin\nEusko Jaurlaritzak 7,9 M/€ aktibatu ditu…\n\nEusko Jaurlaritzak 7,9 M/€ aktibatu ditu EAEko Industria Intentsiborako, Ukrainaren inbasioaren ondoriozko gas-kostuen igoerak arintzeko helburuarekin Iturria: Irekia\n\n2022_05_24_consejo_gobierno.jpg Iturria: Irekia\n\n2022_05_24_consejo_gobierno_02.jpg Iturria: Irekia\n\n2022_05_24_consejo_gobierno_03.jpg Iturria: Irekia\n\n2022_05_24_consejo_gobierno_04.jpg Iturria: Irekia\n\n2022_05_24_consejo_gobierno_05.jpg Iturria: Irekia\n\n2022_05_24_consejo_gobierno_06.jpg Iturria: Irekia\nJaurlaritzak uste du Siemens-Gamesak etorkizuna duela Euskadin\nEusko Jaurlaritzak babes bereziko kultura-ondasun izendatu du Sestaoko “La Naval” ontziola\nBingen Zupiria Eusko Jaurlaritzako bozeramaile eta Kultura eta Hizkuntza Politikako sailburuak agerraldia egin du Gobernu Kontseiluaren osteko prentsaurrekoan, Olatz Garamendi, Gobernantza Publiko eta Autogobernuko sailburuarekin batera.\nEusko Jaurlaritzako bozeramaile Bingen Zupiriak jakitera eman du Gobernu Kontseiluak gaurko bileran onartu duela 7.929.800 €-ko laguntzak aktibatzea gas-kontsumo intentsiboa duten industrientzat, 2022. ekitaldirako. Laguntzen helburua da Ukrainaren inbasioak eta hori dela-eta Errusiari ezarritako zigorrek eragindako gas-kostuaren igoerak duen ondorio kaltegarria arintzea. Zupiriak adierazi duenez, hegakortasun, ziurgabetasun eta energia-prezioen ezegonkortasun handiko testuinguru honetan, ezinbestekoa da energiaren arloko neurri berriei ekitea, horniduraren segurtasuna indartzeko eta sektore guztientzat eskuragarria izango den prezioa bermatzeko, etxeko esparrutik hasi eta produkzio-sare osora iritsi arte.\nSiemensek Gamesaren akzioak erosteari dagokionez, Zupiria sailburuak azpimarratu du Eusko Jaurlaritzak uste duela Gamesak, Siemensen eskutik, etorkizuna duela Euskadin, eta etorkizun hori oso lotuta dagoela gertatzen ari den eta gertatuko den energia-eraldaketarekin. Zehaztu duenez, energia berriztagarrien sorrerak garrantzi berezia du eraldaketa horretan.\nEra berean, bozeramaileak nabarmendu du Siemens-Gamesak ahalegina egin duela euskal hornitzaileekin harremana mantentzeko, enpresak euskal hornitzaileei egiten dien erosketa estatuko kontratazioen % 30 inguru delarik. "Eta enplegua mantentzea ere etengabea izan da", gaineratu du. “Hori da Siemensen aurrean defendatuko duguna, jarduera horrek, dauden lanpostuek eta Euskadiko instalazioen mantentzeak jarraituko dutela bermatzeko”, azpimarratu du.\nLarunbateko lehen kontaktua gorabehera, Bingen Zupiriak esan du Eusko Jaurlaritzak ez duela Siemensek Gamesarekiko izan ditzakeen asmoei eta planei buruzko informazio gehiago.\n2022ko LAN-ESKAINTZA PUBLIKOA\nOlatz Garamendi, Gobernantza Publiko eta Autogobernuko sailburuak jakinarazi du Gobernu Kontseiluak gaur onartu duela 2022ko lan-eskaintza publikoa. Eskaintza 8.764 plazakoa da guztira, eta, sailburuak nabarmandu duenez, aurrerapauso handia da Jaurlaritzak enplegu publikoan bitartekotasuna murrizteko duen helburuan. Kopuru horretatik 1.686 plaza EAEko Administrazio Orokorrari dagozkio, 3.040 Hezkuntza Administrazioari, 315 Segurtasun Administrazioari eta 3.723 Osakidetzari.\nGobernu Kontseiluak, gaurko bileran onartu duen Dekretuaren bidez, 141. 400.000 euro sartu ditu Euskal Autonomia Erkidegoko Diru-sarreren Aurrekontuan, Euskal Autonomia Erkidegoak Bizitzeko Gutxieneko Diru-sarreraren prestazio ez-kontributiboaren kudeaketa bere gain hartzeko Hitzarmena aplikatuz.\nLurralde Plangintza, Etxebizitza eta Garraioetako sailaren eskutik, hirigintza inklusiboaren gaineko laguntzetarako deialdia onartu da udal-mailako plangintzetan eta hirigintzan genero-ikuspegia txertatzeko. Laguntzak udalei zuzenduta daude, eta 200.000 euroko zuzkidura dute guztira. Bozeramaileak azaldu duenez, genero-ikuspegia udaletako hirigintza-planetan txerta dadin, ekintza estrategikoak abiarazi nahi dira lehentasunezko lau ekintza-arlotan, hala nola lurraldearen antolamenduan eta hirigintzan, mugikortasun jasangarrian, landa-ingurunean edo gobernantzan.\nAzkenik, Gobernu Kontseiluak gaurko bileran onartu du Sestaoko “La Naval” ontziola monumentu-multzo kategoriarekin babes bereziko kultura-ondasun izendatzeko dekretua. Sestaoko “La Naval” ontziola Nerbioi ibarra izeneko eremuan dago, Ibaizabal-Nerbioi itsasadarraren ertzean, eta gaur egun 290.000 metro karratuko azalera hartzen du. Sestaoko “La Naval” ontziolak duen kultura-interesak hainbat kultura-balio eta ondasun babestu biltzen ditu, hala nola balio historikoa, berezitasun-balioa, balio soziala, zientifikoa, paisaiakoa, hirigintzakoa eta berrerabiltzeko potentziala.\nzupiria_laguntzak_gas_konts... behera kargatu (1 MB)\nzupiria_la_naval_eu.mp3 behera kargatu (2 MB)\nzupiria_siemens_gamesa_eu.mp3 behera kargatu (2 MB)\nzupiria_la_naval_eu.mp4 200 MB\nzupiria_laguntzak_gas_konts... 80 MB\nzupiria_siemens_gamesa_eu.mp4 100 MB\n2022_05_24_consejo_gobierno... 3 MB (jpg)\n2022_05_24_consejo_gobierno... 2 MB (jpg)\nCG_24_de_mayo.pdf 300 KB (application/pdf)


Hiria GUZTIAK __SEVILLA__ LORA DE ESTEPA __MALAGA__ ALHAURÍN DE LA TORRE ARCHIDONA ARROYO DE LA MIEL BENAHAVIS BENALMÁDENA CAMPILLOS COÍN CÁRTAMA ESTEPONA FUENGIROLA MARBELLA MIJAS MONDA MÁLAGA TORREMOLINOS __GRANADA__ CASTRIL __CORDOBA__ CÓRDOBA __CADIZ__ JEREZ DE LA FRONTERA JIMENA DE LA FRONTERA LA LINEA DE LA CONCEPCION\nGUZTIAK __SEVILLA__ LORA DE ESTEPA __MALAGA__ ALHAURÍN DE LA TORRE ARCHIDONA ARROYO DE LA MIEL BENAHAVIS BENALMÁDENA CAMPILLOS COÍN CÁRTAMA ESTEPONA FUENGIROLA MARBELLA MIJAS MONDA MÁLAGA TORREMOLINOS __GRANADA__ CASTRIL __CORDOBA__ CÓRDOBA __CADIZ__ JEREZ DE LA FRONTERA JIMENA DE LA FRONTERA LA LINEA DE LA CONCEPCION\ngarajea - Torremolinos (Centro)\nBulegoa - Torremolinos (Centro)\napartamentua - Benalmádena (Nueva torrequebrada)\napartamentua - Torremolinos (Centro)\nRustica lursaila - Marbella (Ojen)\nMerkataritza-lokala - Torremolinos (Centro)\nBiko errimaduna - Estepona (Selwo Hills)\nduplex-a atico-a - Torremolinos (Centro)\nHiribildua - Benalmádena (Benalmádena Costa)\nEraikina - Torremolinos (Calvario)\ntxaleta - Alhaurín de la Torre (Pinos de Alhaurín)\nHotela - Torremolinos\ngarajea - Torremolinos (La carihuela - los nidos) , Eraikitako azalera 20m2, 50 Itsasora distantzia.\napartamentua - Torremolinos (Centro) , Eraikitako azalera 40m2, 1 Habitacion , 1 bainugelak, 700 Itsasora...\nBulegoa - Málaga (Centro) , Eraikitako azalera 28m2, Igogailua.\nEstudioa - Torremolinos (Centro) , Eraikitako azalera 40m2, 1 bainugelak, Igogailua, igerilekua.\napartamentua - Torremolinos (Centro) , Eraikitako azalera 33m2, 1 Habitacion , 600 Itsasora distantzia, Igogailua,...\nEstudioa - Torremolinos (Centro) , Eraikitako azalera 45m2, 1 bainugelak, Igogailua.\nBulegoa - Torremolinos (Centro) , Eraikitako azalera 45m2, 2 Gelak, 1 bainugelak, 800 Itsasora distantzia,...\nEstudioa - Torremolinos (Centro) , Eraikitako azalera 32m2, 1 bainugelak.\nEstudioa - Torremolinos (Loma de los riscos) , Eraikitako azalera 35m2, 1 Habitacion , 1 bainugelak, 100 Itsasora...\npisu - Jimena de la Frontera (Sin Zona) , Eraikitako azalera 84m2, 3 Gelak, 1 bainugelak.\nEstudioa - Torremolinos (Centro) , Eraikitako azalera 38m2, 1 Habitacion , 1 bainugelak, Igogailua.\nEstudioa - Torremolinos (Centro) , Eraikitako azalera 42m2, 1 bainugelak, Igogailua, igerilekua.


Lointek Gernika, RETAbet Bilbao Basket eta Zornotzak goian jarraitzen dute irabazi ondoren | Federación Vizcaína de Baloncesto – Bizkaiko Saskibaloi Federazioa | Todas las informaciones del baloncesto vizcaíno federado y escolar. Bizkaiko Saskibaloi federatuaren eta eskolaren berri guztiak hemen\nHome » Berriak, Nagusiak » Lointek Gernika, RETAbet Bilbao Basket eta Zornotzak goian...\nBerri onak izan ditugu asteburuan orokorrean FEB lehiaketetan, Lointek Gernikak erraz irabazi zuen, Zornotzak garaipena lortu zuen hiru asteren ondoren, RETAbetek ondo kudeatu zuen abantaila eta ondorioz sailkapenaren goialdean jarraitzen dute. GDKO irabaztetik gertu geratu zen Celtaren aurka eta Santurtzik luzapenean galdu egin zuen Egesibarren aurka.\nLointek Quesos El Pastorren gainetik pasa zen, baja askorekin iritsi ziren Gernikara. Gernikarren tanteoko lehen 2-3 minutuak kenduta, non 16-0eko partziala loru zuten, pixkanaka abantailak handitzen joan ziren etxekoak.\nBalio handiko garaipena lortu zuen RETAbet taldeak Huescan. Alex Mumbrurenek bigarren posturako lehian izango duten aurkariarekiko alde garrantzitsua atera dute. Atsedenaldi aurreko 0-13ko partziala erabakigarria izan zen, eta Cruzen partidu onari esker Aragoikoen erasoaldiei ondo eutsi zieten.\nGaraipena behar zuten zornotzarren lasaitasuna lortzeko eta oraindik matematikoki salbazioa lortu ez badute ere pausu garrantzitsua eman dute bizkaitarrek. Lana gogotik egin behar izan zuten Mikel Garitaonandiarenek (49-43, atsedenaldian). Bercy-k berdinketa lortu zuen 21 segundoren faltan jaurtiketa libreen marratik eta bere tapoi batek partidua luzapenera eramatea lortu zuen. Luzapenean Zornotza fin ibili zen hiruko lerrotik eta jokaldi erabakigarrienetan Baskoniak ez zuen ongi aukeratu eta garaipena Larrean geratu zen.\nGauzak zail jarri zizkion GDKO-k Emakumezkoen 2 Ligako A multzoko liderrari baina ezin errematatu geratu ziren. Josema Alcantararenak ondo kantxaratu ziren, defentsan sendo eta erasoan saskiratuz. Horrela etorri ziren aurreneko abantailak 13-22. Celtak ongi erreakzionatu zuen, abantailak murriztu zituen eta 4 minuturen faltan 61-61 islatzen zuen markagailuak. Hortik aurrera etxeko taldea gehiago izan zen.\nLuzapenean ihes egin zion garaipena Santurtziri Egesibarren jokatutako partiduan. Taldeak maila bikaina erakutsi zuen kantxa zail batean. Aurreko jardunaldiekin alderatuz erregulartasun handiagoa erakutsi zuen Xabi Vega hiperaktibo batekin (24 puntu eta 12 errebote). Santurtziarrak luzapenera iritsi ziren baina bertan 15-11ko partziala jaso zuten.\nGalatasarayri irabazita Championseko final laurdenetan da Bidaideak Hurrengo sarrera :